
PRVA OBRAVNAVA

ZAKON O SPREMEMBAH IN DOPOLNITVAH ZAKONA

O SPODBUJANJU SKLADNEGA REGIONALNEGA RAZVOJA (ZSRR-2B)

I. UVOD

1. 
Ocena stanja in razlogi za sprejem zakona

1.1 Ocena stanja

Gospodarske kriza je močno vplivala na slovenske regije. Poročilo o razvoju 2015 (UMAR) ugotavlja, da se je napredek v BDP na prebivalca, ki so ga regije do leta 2008 dosegale v približevanju evropskemu povprečju, v letih krize izničil. V letu 2013 sta obe kohezijski regiji svoj zaostanek do povprečja EU ohranili, in sicer zahodna Slovenija na ravni 97 %, vzhodna pa na ravni 68 % (v letu 2008 v tej primerjavi na 107 % in 73 %). Po letu 2008 so razkorak do evropskega povprečja povečevale vse razvojne regije, bolj pospešeno v zahodni Sloveniji, še zlasti Obalno-kraška. Edina, ki je v letu 2013 še presegala povprečje EU, je bila Osrednjeslovenska razvojna regija, a tudi njena prednost glede na leto 2008, ko je povprečje EU presegala za 28 %, se je zmanjšala kar za 12 indeksnih točk. Med krizo se je nadaljevalo zmanjševanje regionalnih razlik. Relativna razpršenost BDP na prebivalca se je po izračunih UMAR od leta 2009 zmanjševala, vendar ne zaradi enakomernejšega razvoja v vseh regijah, ampak ker se je gospodarska aktivnost najbolj zmanjšala v regijah, ki ustvarijo največji delež slovenskega BDP in v katerih je tudi BDP na prebivalca najvišji. V letu 2014 se je naraščanje stopnje registrirane brezposelnosti v regijah nekoliko umirilo ali celo ustavilo. Najvišjo stopnjo brezposelnosti ima že več let Pomurska razvojna regija, najnižjo pa zadnja štiri leta Gorenjska. Razlike med regijami v stopnji registrirane brezposelnosti so se v letu 2014 še manjšale, ker je hitreje naraščala brezposelnost v regijah s podpovprečno stopnjo. Pomurska regija je imela v letu 2014 1,9-krat višjo stopnjo registrirane brezposelnosti kakor Gorenjska (v letu prej 1,8-krat višjo, v letu 2008 2,9-krat višjo).

Indeks razvojne ogroženosti, ki ga izračunava UMAR, je bil v regionalno politiko uveden kot orodje za spremljanje regionalnega razvoja Slovenije v novem programskem obdobju 2014–2020. Sestavljen je iz 14 kazalnikov razvitosti, ogroženosti in razvojnih možnosti. Indeks kaže največjo razvojno ogroženost v Pomurski razvojni regiji, najmanjšo pa v Osrednjeslovenski. Najvišja vrednost sinteznega indeksa v Pomurski regiji je predvsem posledica neugodnih kazalnikov razvitosti, pa tudi nekaterih kazalnikov ogroženosti oziroma razvojnih možnosti (npr. staranje prebivalstva). Najnižjo vrednost IRO in s tem najmanjšo razvojno ogroženost ima Osrednjeslovenska razvojna regija, ki po vseh kazalnikih dosega nadpovprečne vrednosti, razen pri enem.

S sprejemom ZSRR-2 (2011) in ZSRR-2A (2012) se je sistem spodbujanja skladnega regionalnega razvoja prilagodil kriznim razmeram. Z uvedbo dodatnih začasnih ukrepov razvojne podpore na problemskih območjih z visoko brezposelnostjo je bila odpravljena potreba po intervencijskih razvojnih zakonih. Vlada RS je na tej podlagi sprejela ukrepe razvojne podpore v Pokolpju, Mariboru z okolico ter na območju občin Hrastnik, Radeče in Trbovlje, ki so zdaj v izvajanju. 

Na podlagi ZSRR-2 in ZSRR-2A so bili izdani vsi predvideni podzakonski akti in ustanovljeni razvojni sveti v 12 razvojnih regijah. Regionalne razvojne agencije so bile vpisane v evidenco pri ministrstvu, pristojnem za regionalni razvoj in v vseh regijah so bili sprejeti regionalni razvojni programi za programsko obdobje 2014–2020. Njihovi izvedbeni dokumenti, dogovori za razvoj regij, pa naj bi se začeli sklepati.

V sistemskem delu sta tako ZSRR-2 kot ZSRR-2A prinesla tudi spremembo glede zahtevanega pravnega statusa regionalnih razvojnih agencij. 

ZSRR-2 (2011) je določal (prvi odstavek 20. člena), da naj bi regionalne razvojne agencije (v nadaljnjem besedilu: RRA) ustanovile občine v razvojnih regijah, in sicer kot javne zavode. Prva alineja tretjega odstavka 20. člena pa je glede pravnega statusa določala, da ima RRA razpršene ustanoviteljske deleže občin in v ustanovitvenem aktu nima določene omejitve vstopa novih partnerjev. Bilo je določeno prehodno obdobje do 31. decembra 2013. Vendar pa se preoblikovanje RRA v javne agencije ni zgodilo v nobeni razvojni regiji. Nasprotno, občine so sporočile, da v zaostreni javnofinančni krizi ne razmišljajo o ustanavljanju novih javnih zavodov. Izvajanje ZSRR-2 je bilo v tem delu ustavljeno in še pred iztekom prehodnega obdobja je bil sprejet ZSRR-2A (2012), s katerim je bila ta zahteva razveljavljena. Javni zavodi zato niso bili ustanovljeni.

ZSRR-2A je določil glede pravnega statusa RRA drugačno rešitev. Prvi odstavek 20. člena določa, »da izbere svet regije za opravljanje splošnih razvojnih nalog v regiji za programsko obdobje RRA po postopku v skladu z zakonom, ki ureja javno naročanje«. Prva alineja tretjega odstavka nadalje določa, da »je RRA v večinski javni lasti in z večinskim deležem občin znotraj javnega deleža, pri čemer nobena od občin ne sme imeti več kot tretjinskega ustanoviteljskega deleža«. V prehodni določbi pa tretji odstavek 15. člena ZSRR-2A določa, da mora RRA te pogoje izpolniti najpozneje v štirih letih po uveljavitvi zakona, to je do 28. 7. 2016.

Glede izpolnjevanja aktualnih zakonskih pogojev je stanje v evidenci RRA takšno, da je vpisanih 12 RRA, od tega šest javnih zavodov, en zavod in pet družb z omejeno odgovornostjo. Poleg RRA je v evidenci RRA vpisanih še 14 drugih razvojnih institucij, ki po petem odstavku 20. člena ZSRR-2  skupaj z RRA opravljajo splošne razvojne naloge v regiji. 

Ena RRA ne izpolnjuje z zakonom določenega pogoja večinskega javnega deleža. V RCR Zasavje, d. o. o. je zasebni delež večji od javnega. Pogoj mora izpolniti do 28. 7. 2016. V petem odstavku 20. člena ZSRR-2 je pogoj večinskega javnega deleža določen tudi za drugih razvojne institucije, ki po petem odstavku 20. člena ZSRR-2 opravljajo splošne razvojne naloge v regiji skupaj z RRA. Vseh 14 institucij, ki so vpisane v evidenco RRA, ta pogoj izpolnjuje. 

Pogoja večinskega deleža občin znotraj javnega deleža ne izpolnjuje BSC, d. o. o. Kranj.  Znotraj javnega deleža je delež države večji od deleža občin. Pogoj mora izpolniti do 28. 7. 2016.  

Štiri RRA (Mariborska razvojna agencija, RRA Ljubljanske urbane regije, Razvojni center Novo mesto in Regionalni razvojni center Koper) ne izpolnjujejo z zakonom določenega pogoja, da znotraj javnega deleža nobena od občin ne sme imeti več kot tretjinskega ustanoviteljskega deleža. Tudi za to spremembo je določeno prehodno obdobje štirih let, ki se izteče 28. 7. 2016.

1.2 Razlogi za sprejem zakona

Pomemben razlog za sprejetje sprememb in dopolnitev ZSRR-2 je sprememba določb, ki so se izkazale za neizvedljive oziroma težko izvedljive, bodisi zaradi zahtevnosti postopkov bodisi zaradi necelovitega urejanja ali neskladnosti s spremenjeno evropsko zakonodajo na področju državnih pomoči in izvajanja evropske kohezijske politike ter politike razvoja podeželja.. 

S tega vidika se je kot problematična izkazala predvsem določba, ki je bila uvedena z ZSRR-2A, da znotraj javnega deleža nobena od občin ne sme imeti več kot tretjinski ustanoviteljski delež v RRA. V petih razvojnih regijah (Osrednjeslovenski, Podravski, Pomurski, Jugovzhodni Sloveniji in Obalno-kraški) svetom regij v prehodnem obdobju, ki se izteče 28. 7. 2016, ni uspelo preoblikovati lastniške strukture RRA tako, da bi zadostile temu pogoju. Razlogi so objektivni in povezani z velikim številom občin v teh regijah. Lastniško preoblikovanje zahteva soglasje vseh občin ustanoviteljic, kar je v razvojnih regijah z več deset občinami povezano z velikimi administrativnimi bremeni. V primeru Podravske razvojne regije, kjer še niso razčiščena premoženjska razmerja MO Maribor s primestnimi občinami, ki so nastale iz nekdanje enotne občine Maribor, je ta naloga še posebej zahtevna. S črtanjem določbe o nujnem razpršenem deležu občin znotraj javnega ustanoviteljskega deleža bi se izognili posledicam, ki bodo nastopile po izteku prehodnega obdobja 28. 7. 2016. Takrat bodo RRA v navedenih regijah črtane iz evidence RRA, kar bo imelo posledice za razvoj teh regij. Pravočasna sprememba ZSRR-2 ima v tem delu široko podporo. Predlagali so jo svet južnoprimorske regije, svet Ljubljanske urbane regije, Združenje regionalnih razvojnih agencij – RRA GIZ, Skupnost občin Slovenije in Združenje mestnih občin Slovenije. Tudi mnenje predlagatelja je, da se s predlagano spremembo ne posega bistveno v cilje in načela zakona in da je smiselno z njo pohiteti. Zakonska zahteva po vstopu vseh oziroma več občin v lastniško strukturo RRA pa je tudi sicer povezana z administrativnimi stroški v času delovanja RRA (npr. potrebna soglasja vseh ustanoviteljev glede zaposlovanja v RRA).

Predlog za spremembo zakona razrešuje položaj, ko je treba RRA izbrisati iz evidence RRA, ker več ne izpolnjuje pogojev za vpis, in položaj, ko RRA iz kakršnegakoli razloga ne more več opravljati nalog po zakonu. Do izbire nove RRA opravlja naloge podpore pri delovanju sveta in sveta regije občina, katere predstavnik je predsednik sveta regije, ali občina, ki jo določi svet regije.

Pri izvajanju nujnih ukrepov regionalne politike se je izkazalo, da bi bilo treba določbe glede postopka dodeljevanja teh pomoči urediti že v zakonu, saj gre za zakonsko snov. Prav tako bi bilo treba že v zakonu urediti postopek dodeljevanja regionalnih državnih pomoči na podlagi neposredne vloge oziroma s sklenitvijo neposredne pogodbe.

Pri obravnavi sprememb in dopolnitev Zakona o razvojni podpori Pomurski regiji v obdobju 2010–2015 (ZRPPR1015-A) je  zakonodajnopravna služba Državnega zbora opozorila, da bi lahko predlagano podaljšanje obdobja zakona za dve leti pomenilo dvojno upravičenost Pomurske razvojne regije do regionalnih spodbud (po posebnem pomurskem zakonu in sistemskem Zakonu o spodbujanju skladnega regionalnega razvoja). Vlada RS se je ob tem zavezala, da bo ustrezno spremenila ZSRR-2 kar je tudi eden od razlogov za sprejetje zakona. Prav tako se z novelo ZSRR-2B preprečuje, da bi zaradi posebnega razvojnega zakona Pomurje kot regija z največjo brezposelnostjo, v novi finančni perspektivi 2014–2020 do določenih ukrepov razvojnih politik, npr. evropske kohezijske politike in politike razvoja podeželja, sploh ne bilo upravičeno.

Z normativno ureditvijo področja izvajanja evropske kohezijske politike so neskladne določbe šestega odstavka 6.a člena glede določanja funkcije upravljanja programov EU in njihovih delov.

Pri izvajanju ZSRR-2 (2011 in sprememba 2012) in sprejetih podzakonskih aktov so se pokazale nekatere pomanjkljivosti sedanje sistemske ureditve na področju spodbujanja skladnega regionalnega razvoja, ki bi jih bilo mogoče z manjšimi spremembami zakona odpraviti.

Predlaga se prožnejša ureditev postopka odločanja o manjših prerazporeditvah znotraj poslovnega in finančnega načrta Javnega sklada RS za regionalni razvoj in razvoj podeželja ter omogoča aktivnejše gospodarjenje s premoženjem sklada in prostimi finančnimi sredstvi sklada. Drugi odstavek 10. člena ZSRR-2 je Javnemu skladu RS za regionalni razvoj in razvoj podeželja določil nove naloge in to vezal na pripojitev Slovenskega podjetniškega sklada, ki pa še ni bila izvedena. Ker je nujno, da se te določbe začnejo izvajati, se predlaga, da se to določi s spremembo zakona. Odpraviti je tudi treba nejasnost zakonskega določila glede financiranja razvoja območij, kjer živi romska skupnost, s strani Javnega sklada RS za regionalni razvoj in razvoj podeželja.
Podrobneje je treba določiti, da je občinski svet tisti, ki predlaga kandidate za predstavnike občin. Poenostaviti je tudi treba postopek zamenjave članov razvojnega sveta regije in s tem zmanjšati administrativno breme v regijah.

Spremeniti je treba določbo, da se dogovori za razvoj regij pripravljajo za štiri leta in uveljaviti prožnejšo rešitev, ki bo omogočila lažje izvajanje postopkov, še posebej v primerih, ko so projekti na podlagi dogovorov vezani na izvajanje kohezijske politike EU.

Ker se je pri izvajanju 26. člena ZSRR-2 pokazalo, da za uspešno izvajanje ni potreben poseben podzakonski akt, se predlaga črtanje te določbe.

Zaradi spreminjanja uredbe EU, ki ureja dodeljevanje državnih pomoči, je treba opredelitev »prikrajšanega delavca«  iz drugega odstavka 27. člena nadomestiti s sklicem na ustrezno uredbo EU, ki ureja to opredelitev.

Odpraviti je treba tudi terminološko nejasnost izraza »pravne osebe v večinski javni lasti« in zaradi sprememb v organizaciji državne uprave spremeniti okrajšavo za državni organ, pristojen za regionalno politiko, »služba« se nadomesti z »ministrstvo«.

2. CILJI, NAČELA IN POGLAVITNE REŠITVE PREDLOGA ZAKONA

2.1 Cilji 

Tudi po spremembi bo dopolnjeni zakon upošteval cilje ZSRR-2, to je krepiti razvojne moči regij na podlagi lastnih razvojnih potencialov in globalnih priložnosti. Splošni cilji spodbujanja skladnega regionalnega razvoja so:

· povečanje gospodarskega, okoljskega in družbenega kapitala (vključno kulturnega in prostorskega) v razvojnih regijah ter povečanje njegove učinkovitosti glede konkurenčnosti gospodarstva, kakovosti življenja in trajnostne rabe naravnih virov,

· odprava strukturnih težav problemskih območij in zmanjševanje njihovega razvojnega zaostanka,

· uresničevanje in krepitev razvojnih potencialov slovenskih razvojnih regij z mednarodnim teritorialnim sodelovanjem.

2.2 Načela

Predlog zakona ne uzakonja novih načel, pač pa upošteva načela ZSRR-2 ter načela vzdržnosti javnih financ, gospodarne rabe javnih sredstev in zakonitosti, kar pomeni, da je treba dopolniti zakonsko podlago za učinkovitejše izvajanje regionalne politike.

Tudi po spremembi bo dopolnjeni zakon upošteval načela ZSRR-2, to je: 

· teritorialno zgrajena večnivojskost regionalne politike,

· trajnostni sonaravni razvoj kot obveznost nosilcev odločanja na vseh teritorialnih ravneh,

· usmerjenost na celotno ozemlje, vendar prilagojenost ukrepov posebnostim posameznih območij. Dodatni ukrepi za problemska območja,

· prilagodljivost rešitev in hitra odzivnost regionalne politike na razvojne probleme, 

· teritorialni razvojni dialog med nosilci odločanja na vseh teritorialnih ravneh,

· partnerstvo med lokalnimi skupnostmi, združenji gospodarstva in nevladnim sektorjem, 

· partnerstvo med javnim in zasebnim sektorjem,

· osredotočenost in programsko usmerjanje razvojnih spodbud na podlagi usklajenih nacionalnih/sektorskih usmeritev in prednostnih nalog ter regionalnih razvojnih programov – doseganje medsebojne povezanosti,

· subsidiarnost: samostojnost regij pri odločanju o projektih in njihovem financiranju, 

· povezovanje (mreženje) znotraj in zunaj regije (zlasti v širšem evropskem prostoru),

· odgovornost za izvajanje na državni in regionalni ravni: delitev nalog in poudarek na usklajevalni vlogi državne ravni ter prenos načrtovalskih in izvedbenih nalog na nižje teritorialne ravni, 

· spremljanje in vrednotenje (evalvacija) politike, programov in projektov.

2.3 Poglavitne rešitve

2.3.1 Predstavitev predlaganih rešitev:

Spremembe in dopolnitve ZSRR-2 so predlagane na dveh področjih:

1. izboljšanje sistemskih rešitev, ki so se po uveljavitvi ZSRR-2A (2012) izkazale za pomanjkljive ali težko izvedljive ali v neskladju s spremenjeno evropsko zakonodajo na področju državnih pomoči ter evropske kohezijske politike in politike razvoja podeželja in bodo omogočile lažje doseganje ciljev zakona, in

2. racionalizacija administrativnih postopkov, ki bo omogočila lažje izvajanje in dodatno varčevanje pri uporabi javnih sredstev.

S 1. do 3. členom se naziv državnega organa, pristojnega za regionalni razvoj uskladi s spremembami zakona o vladi, citiranje nekaterih pravnih aktov EU pa z zadnjimi objavami.  V drugem odstavku 3. člena se predlaga črtanje šestega odstavka 6.a člena ZSRR-2A, ki je potrebno, ker določanje funkcije upravljanja operativnih programov evropske kohezijske politike in njihovih delov ni v skladu z normativno ureditvijo področja evropske kohezijske politike.

S 5. členom se predlaga prožnejša ureditev postopka odločanja o manjših prerazporeditvah znotraj poslovnega in finančnega načrta Javnega sklada RS za regionalni razvoj in razvoj podeželja. O prerazporeditvah med postavkami poslovnega in finančnega načrta sklada bo lahko odločal minister, pristojen za regionalni razvoj, do višine sredstev, ki jih določa ustanovitveni akt sklada. Rešitev, da o manjših prerazporeditvah ne odloča Vlada RS, je v praksi že uveljavljena za nekatere druge posredne uporabnike državnega proračuna, ne pa tudi za javne sklade. Glede sredstev, ki jih prejme izvajalec regijske garancijske sheme se predlaga določba, da s prejemom teh sredstev izvajalec ne pridobi premoženjskih pravic. Sredstva regijske garancijske sheme niso del premoženja izvajalca regijske garancijske sheme. Skladno z zakonom o javnih skladih se določa, da sklad gospodari s premoženjem, ki je v lasti sklada in prostimi denarnimi sredstvi sklada, kar je tudi vir spodbud sklada. 
S 6. členom se podrobneje določa, da kandidate za predstavnike občin v razvojnem svetu regije predlaga občinski svet. Predlaga se tudi, da lahko zaradi prenehanja izpolnjevanja pogojev za imenovanje v svet (če npr. po lokalnih volitvah član sveta ni več občinski funkcionar) med mandatom razvojni svet regije s sklepom zamenja posameznega člana sveta, če zamenjavo predlaga organ, ki je člana predlagal. Pri tem mora upoštevati sestavo sveta. Takšen sklep sprejme svet z večino glasov vseh članov. Mandat nadomestnega člana traja od sprejema sklepa do izteka mandata sveta. S tem predlogom se poenostavlja postopek zamenjave članov razvojnega sveta regije.
7. člen odpravlja nejasnost glede financiranja razvoja območij, kjer živi romska skupnost, s strani Javnega sklada RS za regionalni razvoj in razvoj podeželja. Ta sklad ima na voljo le povratne vire (garancije, kredite ipd.), ki pa niso primerni za urejanje romske problematike. Predlog zakona zato jasno določa, da se te spodbude določijo v državnem proračunu. Hkrati se izraz »romska naselja« nadomešča s primernejšim izrazom »območja, kjer živi romska skupnost«. 

Glede na to, da so kupnine od privatizacije družbenega premoženja praktično usahnile in da sklad v zadnjem letu več ne ustvarja presežkov prihodkov nad odhodki (nizka raven obrestnih mer), je treba izkoristiti vse druge, še obstoječe možnosti, ki so lahko vir subvencij za ustvarjanje gospodarske osnove avtohtonih narodnih skupnosti. Možnost v tej smeri predstavlja bolj aktivna vloga sklada pri gospodarjenju s premoženjem v lasti sklada in s prostimi denarnimi sredstvi sklada. Predlog zato določa način nalaganja prostih denarnih sredstev pri čemer se sledi načelom javnega financiranja in zagotavlja potrebna varnost naložb sklada.

Z 8. členom se črta določba, da se dogovori za razvoj regij pripravljajo za štiri leta, kar je povezano z lažjim izvajanjem. Pripravo dogovorov za razvoj regij je treba uskladiti z načrti izvajanja operativnih programov evropske kohezijske politike in proračunskim načrtovanjem. Predlaga se, da dogovor za razvoj regije velja do izteka obdobja trajanja vključenih projektov ali nadomestitve z novim dogovorom za razvoj regije.

Z 9. členom se med razvojnimi nalogami države, ki se v regiji opravljajo v javnem interesu, dodajajo:

– spodbujanje in razvoj podjetništva in kulture inovativnosti, 

– izvajanje regijskih programov internacionalizacije gospodarstva in

– prostorsko planiranje na regionalni ravni.

V drugem odstavku se tam opredeljeni način izbire izvajalcev širi na vse razvojne naloge, ki se v regiji opravljajo v javnem interesu. Pristojni minister lahko za opravljanje teh nalog v skladu z zakonom, ki ureja posamezno nalogo, pooblasti pravno osebo, ki izkaže usposobljenost za opravljanje teh nalog, in jo izbere na javnem razpisu, če ni z zakonom, ki ureja posamezno nalogo, določeno drugače. Med merili javnega razpisa upošteva izkušnje in usposobljenost za izvajanje. Izbrana pravna oseba se mora vključiti v regijsko razvojno mrežo. 

V prvem odstavku 10. člena odpravlja predlog zakona nejasnosti glede izbire RRA. Pri izvajanju zakona je namreč nastalo vprašanje, kako naj svet regije, ki ni pravna oseba, vodi postopek izbire RRA, oziroma katera občina naj postopek vodi. Predlaga se, da izbere RRA svet regije za programsko obdobje, in sicer z javnim razpisom, ki ga vodi občina, iz katere je predsednik sveta regije, ali občina, ki jo določi svet regije. Pri izvedbi javnega razpisa se upoštevajo pogoji, ki jih za RRA določa zakon, in merila, ki dajejo prednost finančno uspešnim in stabilnim institucijam z višjim deležem javnega vpliva, daljšim stažem na področju spodbujanja razvoja in boljšimi referencami pri pripravi regijskih projektov. Besedilo javnega razpisa pred objavo potrdi svet regije.

V 10. členu se tudi odpravlja določba, ki je bila uvedena z ZSRR-2A, da znotraj javnega deleža nobena od občin ne sme imeti več kot tretjinski ustanoviteljski delež v RRA. Predlog odpravlja tudi terminološko nejasnost izraza »pravne osebe v večinski javni lasti«, ki ga zamenjuje z ustreznejšim izrazom »pravna oseba z večinskim javnim vplivom«. To je pravna oseba z večinskim javnim vplivom na podlagi večinskega deleža vpisanega kapitala, ustanoviteljskega deleža ali drugega načina izvajanja večinskega vpliva in z večinskim vplivom občin znotraj javnega vpliva, pri čemer so ustanoviteljski oziroma lastniški deleži praviloma razpršeni. V šestem odstavku razrešuje predlog za spremembo člena položaj, ko je treba RRA izbrisati iz evidence RRA. Do izbire nove RRA opravlja naloge podpore pri delovanju sveta in sveta regije občina, katere predstavnik je predsednik sveta regije, ali občina, ki jo določi svet regije.

Z 11. členom se podrobneje določa, da se pri financiranju splošnih razvojnih nalog zakonsko določeno razmerje med državo in občinami (60 % : 40 %) zagotavlja »na letni ravni«. Odpravlja se tudi pomanjkljivost, ko za financiranje splošnih razvojnih nalog ni bil podan ustrezni nastavek za podrobnejšo določitev meril s pravilnikom. Upošteva se število upravičenih zaposlenih na splošnih razvojnih nalogah na regionalni ravni, glede na število prebivalcev in število občin v regiji. Podrobnejša merila in normative določi minister s pravilnikom.

Z 12. členom se financiranje projektov iz dogovorov za razvoj regij usklajuje s sedanjo prakso, ko sredstva lahko zagotavlja več ministrstev in se pri tem upošteva upravičenost v okviru vseh razvojnih politik.

S 13. členom se v prvem odstavku predlaga dopolnitev meril za določitev občin, ki se uvrščajo v obmejna problemska območja, in sicer naj bi se uvrstile med obmejna problemska območja tudi občine, ki imajo koeficient razvitosti občin po Zakonu o financiranju občin manjši od 0,90, če se stikajo z obmejnimi problemskimi območji po dosedanji definiciji. 
Zaradi sprememb in dopolnitev Zakona o razvojni podpori Pomurski regiji v obdobju 2010–2015 (ZRPPR1015-A) bi lahko sprejeto podaljšanje obdobja izvajanja ZRPPR1015-A za dve leti pomenilo dvojno upravičenost Pomurske razvojne regije do regionalnih spodbud (po posebnem pomurskem zakonu in sistemskem Zakonu o spodbujanju skladnega regionalnega razvoja). Zato je treba ustrezno spremeniti peti odstavek 24. člena tako, da se uporabi splošnejša dikcija, ki za iste razvojne spodbude izključuje dvojno financiranje po ZSRR-2 in ZRPPR1015 ter ZRPPR1015-A. Predlaga se določba, da do finančnih spodbud ni upravičeno obmejno problemsko območje, ki prejema razvojno pomoč v obliki enakih regionalnih spodbud po ZRPPR1015 in ZRPPR1015-A ali na podlagi dodatnih začasnih ukrepov razvojne podpore za problemska območja z visoko brezposelnostjo.

Z enakima utemeljitvama, kot sta dani v obrazložitvi sprememb k 13. členu, se v 14. členu predlaga sprememba tretjega odstavka 25. člena ZSRR-2 tako, da do dodatnih ukrepov po tem členu ne bo upravičeno problemsko območje z visoko brezposelnostjo, ki prejema razvojno pomoč po ZRPPR1015 in ZRPPR1015-A. Z izvajanjem ZRPPR1015 in ZRPPR1015-A je povezana tudi vsebina predlaganega novega osmega odstavka. V okviru razvojnih politik (npr. politike razvoja podeželja in operativnih programov za izvajanje kohezijske politike v programskem obdobju 2014–2020) se območje, ki prejema razvojno pomoč po ZRPPR1015 in ZRPPR1015-A, obravnava enako kot problemsko območje z visoko brezposelnostjo po tem zakonu. S tem se zagotovi enaka obravnava problemskih območij v okviru razvojnih politik. Na ta način se z novelo ZSRR-2B preprečuje, da bi zaradi posebnega razvojnega zakona Pomurje kot regija z največjo brezposelnostjo, v novi finančni perspektivi 2014–2020 do določenih ukrepov sploh ne bilo upravičeno.
S spremembo šestega odstavka se med izvajalce instrumentov programa spodbujanja konkurenčnosti na problemskih območjih z visoko brezposelnostjo dodajajo institucije, ki v regiji že opravljajo razvojne naloge države. Vključitev teh izvajalcev nalog je mogoča le v primeru, če gre za enake instrumente, zato ne bi bilo racionalno, da jih izvajajo različne institucije.

Ker je izvajanje 26. člena ZSRR-2 pokazalo, da za uspešno izvajanje prenosov nepotrebnega državnega premoženja na občine ni potreben poseben podzakonski akt, se s 15. členom predlaga črtanje določbe, ki določa njegovo pripravo.

Zaradi spreminjanja uredbe EU, ki ureja dodeljevanje državnih pomoči (Uredba Komisije (EU) št. 651/2014 z dne 17. junija 2014), se s 16. členom opredelitev »prikrajšanega delavca«  iz drugega odstavka 27. člena ZSRR-2 nadomešča s sklicem na ustrezno uredbo EU, ki ureja opredelitev prikrajšanega delavca in upravičenost do spodbude. 

Tudi besedilo 17. člena se spreminja zaradi uskladitve besedila z novimi pravili državnih pomoči v obdobju 2014–2020.

Z 18. členom se predlaga dopolnitev 30. člena ZSRR-2 z določitvijo ustreznega postopka dodeljevanja pomoči v primeru, ko pomoč dodeljuje vsebinsko pristojno ministrstvo, in v primeru, ko nujne ukrepe regionalne politike izvaja Javni sklad RS za regionalni razvoj in razvoj podeželja.
Za izvajanje 31. člena ZSRR-2 se v 19. členu predlaga podrobnejši postopek dodeljevanja regionalnih pomoči na podlagi neposredne vloge.

2.3.2 Variantne rešitve, ki so bile proučevane in argumenti za predlagane rešitve

Glede pravnega statusa RRA je bilo v povezavi s potrebo po ohranitvi javnega interesa v regionalnem razvoju proučenih več možnosti. Rešitev, ki jo določa ZSRR-2, je opredelitev RRA kot pravne osebe javnega prava (javni zavod). Druga možnost je opredelitev RRA kot pravne osebe zasebnega prava in večinski delež javnega sektorja (občin in države) v lastniški sestavi RRA, ki se organizirajo po Zakonu o gospodarskih družbah. Tretja možnost je podelitev pooblastila RRA kot neprofitni instituciji zasebnega prava. Vsaka od nakazanih rešitev omogoča več podrazličic ali kombinacij več različic ter ima svoje prednosti in pomanjkljivosti. 

Preglednica: Nekatere vsebinske, organizacijske in finančne razlike med javno in zasebno pravnoorganizacijsko obliko

	Javna pravnoorganizacijska oblika
	Zasebna pravnoorganizacijska oblika

	· zagotovljen javni interes (ustanoviteljica občina ali država); treba je zagotoviti javna sredstva za ustanovitev in delovanje
	· zasebna pobuda (podjetniško okolje), ki lahko olajša dogovarjanje s podjetji

	· lahko ima več računov
	· možnost določitve t. i. neprofitne določbe v statutu (obveznost reinvestiranja dobička v osnovno dejavnost); možnost določitve večinskega javnega deleža

	· vodi knjige po nastanku stroškov in evidenčno (denarni tok)
	· več samostojnih TRR za večje in večletne projekte (boljši pregled nad sredstvi)

	· nadzorujeta jo računsko sodišče in davčni urad; obvezne so obdobne revizije
	· računovodsko vodenje po Zakonu o gospodarskih družbah

	· potrebna javna naročila 
	· poročanje nadzornemu svetu

	· strogo določen proračun za letno financiranje
	· javni razpisi za projekte in dejavnosti, za katere se porabljajo javna sredstva (drugače pa odločitev na podlagi treh ponudb)

	· poročanje na AJPES vsake tri mesece za statistiko finančnih tokov
	· lažje nagrajevanje in spodbujanje zaposlenih

	· poročanje ustanoviteljem – občinskim svetom, vsa potrjevanja v občinskih svetih, ki imenujejo direktorja
	· večja finančna prožnost ob morebitnem zalaganju sredstev, če je treba dokazovati upravičenost z že plačanim računom

	· točno določene tarife plačilnih razredov
	· lažje pridobivanje premostitvenih posojil za izvajanje projektov in poslovanje (glede na zaostajanje izplačil)


ZSRR-2 (2011) je glede tega vprašanja določal, da občine ustanovijo RRA kot javni zavod. Vendar pa določba ni bila uresničena, ker občine niso želele ustanoviti novih javnih zavodov. Razlog za to je bilo  nasprotovanje širjenju javnega sektorja oziroma proračunsko varčevanje v času gospodarske krize. ZSRR-2A (2012) je zato vzpostavil sedanje stanje, ko so pravne oblike organiziranosti RRA lahko različne, vendar pa je določena jasna zahteva po večinskem deležu javnega sektorja. To naj bi odražalo tudi različne možnosti in načine organiziranosti po regijah ter jim dopuščalo dovolj prožnosti, da se izrazijo njihove posebnosti.

Upoštevaje navedeno smo izključili možnost, da bi predlagali večinsko zasebno lastništvo. Treba je zagotoviti prevladujoč javni interes, kar z večinskim zasebnim lastništvom v RRA, ki bi bile osebe zasebnega prava, ne bi bilo doseženo.

Mnenje predlagatelja je, da Slovenija vsekakor potrebuje močnejše RRA, kakor jih ima zdaj, če želi, da bodo njene regije konkurenčne tistim v sosednjih državah. Njihova naloga mora biti po eni strani uveljavljanje sodelovanja in zastopanja slovenskega gospodarstva in slovenske kulture v širšem prostoru EU. Po drugi strani pa morajo po svoji mreži razvojnih agencij in centrov zagotoviti tudi obvladovanje razvoja regij in problemskih območij v regiji. Krepitev RRA zato vidimo predvsem kot povezovanje obstoječih regijskih virov v regijsko razvojno mrežo. 

Izključili smo tudi možnost samo javne pravne oblike, ki bi zahtevala tudi večji delež javnega sofinanciranja, povečan delež javnega sektorja na ravni občin in bi odprla nekatere pravne probleme ob preoblikovanju nekaterih RRA, ki so d. o. o. Lahko bi se izgubil del že vloženih javnih sredstev v obstoječo mrežo. Predlagatelj zato meni, da je z zahtevanim večinskim lastništvom javnega sektorja v RRA zagotovljeno uresničevanje javnega interesa in je v tem delu sedanji zakon ustrezen. Sprememba zakona se predlaga le v delu, kjer se zahtevajo razpršeni deleži občin.

2.3.3 Način reševanja

Vlada bo najpozneje v šestih mesecih po uveljavitvi tega zakona uskladila z zakonom ustanovitveni akt Javnega sklada Republike Slovenije za regionalni razvoj in razvoj podeželja.

Vlada bo najpozneje v šestih mesecih po uveljavitvi tega zakona uskladila z zakonom Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14).

2.3.4  Normativna usklajenost predloga zakona:

Zakon je usklajen z obstoječim pravnim redom, splošno veljavnimi načeli mednarodnega prava in mednarodnimi pogodbami, ki obvezujejo Republiko Slovenijo.

2.3.5 Usklajenost predloga zakona

Usklajenost s samoupravnimi lokalnimi skupnostmi

Javna razprava je trajala od 4. 12. 2015 do 4. 1. 2016. Gradivo je bilo za morebitne pripombe poslano tudi na: 

· regionalne razvojne agencije,

· GIZ RRA,

· Združenje občin Slovenije,

· Skupnost občin Slovenije in 

· Združenje mestnih občin Slovenije.

GIZ RRA  predloga, da se v 11. členu ZSRR-2 najde rešitev, da ob zamenjavi predstavnikov občin v razvojnem svetu regije med mandatom sveta ne bi bilo treba izvajati zamudnih kandidacijskih postopkov prek občinskih svetov. Glede te pobude menimo, da se temu ni mogoče izogniti. Nadomestnega člana mora predlagati organ, ki je člana predlagal. Menimo tudi, da je sistem kandidiranja in potrjevanja članstva dovolj prožen, da sedanja ureditev ne bo povzročala večjih zastojev pri delu svetov. To se je tudi doslej že potrdilo.

Deloma smo upoštevali predlog, da je treba v 15. členu ZSRR-2 določiti obdobje trajanja dogovora za razvoj regij. GIZ RRA predlaga, naj se trajanje dogovora za razvoj regij omeji na dve leti, če naj bi dogovore za razvoj regij vezali na izvedbeni načrt operativnega programa za izvajanje evropske kohezijske politike in časovni načrt sprejemanja državnega proračuna. Glede slednjega menimo, da je konkretno obdobje izvajanja na eni strani smiselno prilagoditi nadrejenim dokumentom (predvsem programu državnih razvojnih prednostnih nalog in investicij, ki pa za sedanje programsko obdobje še ni bil pripravljen), na drugi pa vključenim projektom. Zato predlagamo prožno rešitev, da dogovor za razvoj regij velja do izteka obdobja trajanja vključenih projektov ali do nadomestitve z novim dogovorom za razvoj regij. Takšna rešitev predpostavlja tudi strinjanje razvojnega sveta regije. Na ta način bi zagotovili, da je v vsakem trenutku v veljavi en sam dogovor za razvoj regij. V primeru potrebe bi se partnerja sporazumela za zamenjavo z novim, ki bi lahko upošteval še aktualne projekte iz prejšnjega dogovora in dogovorjene nove projekte. Ob tem opozarjamo na določbo v izvedbeni uredbi o izvajanju ukrepov endogene regionalne politike, ki v sedmem odstavku 5. člena določa, da spremembo dogovora lahko predlagata razvojni svet regije ali ministrstvo, pristojno za regionalni razvoj, v primerih, ko pride do bistvenih odstopanj pri izvajanju dogovora ali do potrebe po njegovi dopolnitvi. V razmerah, ko se državni program razvojnih prioritet in investicij ne pripravlja, je predlagana prožna rešitev najboljša rešitev.

Nismo upoštevali predloga spremembe 20. člena, da naj svet regije opravi izbiro RRA brez javnega razpisa. Menimo, da je možnih kandidatov za status RRA več, še posebej v večjih regijah. Neposredne podelitve pooblastil za izvajanje nalog države so v vseh pravnih podlagah izjema od izvajanja postopkov, s katerimi se omogoči več prijaviteljem pridobitev upravičenj za opravljanje nalog države pod enakimi pogoji. Smo pa upoštevali mnenje, da je treba z zakonom določiti temeljna merila za takšen javni razpis. Predlagamo, da RRA izbere svet regije z javnim razpisom, ki ga vodi občina, iz katere je predsednik sveta regije, ob upoštevanju pogojev iz ZARR-2 in meril, ki dajejo prednost institucijam z višjim deležem javnega vpliva, daljšim stažem na področju spodbujanja razvoja in boljšimi referencami pri pripravi regijskih projektov. Besedilo javnega razpisa pred objavo potrdi svet regije. S tem smo upoštevali pripombo, da je treba izključiti prevladujoči vpliv občine, ki bo vodila javni razpis, oziroma da morajo pri odločitvi o izbiri RRA sodelovati vse občine v regiji. V svetu regije, ki sprejme odločitev o izbiri RRA, so zastopane vse občine v regiji.

Pri predlogu sprememb 20. člena smo upoštevali mnenje, da se črta določba, ki je pri RRA zahtevala razpršitev ustanoviteljskih deležev občin, nismo pa upoštevali mnenja, da naj se najde drugačna rešitev v primeru, ko RRA ne bi več izpolnjevala pogojev za vpis v evidenco RRA in bi bila iz nje izbrisana. GIZ RRA nasprotuje rešitvi, da bi v takem primeru do izbire nove RRA podporo pri delovanju razvojnega sveta regije in sveta regije opravljala občina, katere predstavnik je predsednik sveta regije, ali občina, ki jo določi svet regije. Meni, da bi bilo treba tudi v takem primeru opravljati vse splošne razvojne naloge, za kar občinske uprave niso usposobljene. Glede tega vprašanja menimo, da je imenovanje RRA zakonska pristojnost regionalne ravni. Država zato ne more začasno opravljati splošnih razvojnih nalog. Rešitev je torej v vsakem primeru treba najti na ravni regije. Do opisanega položaja lahko pride le za krajši čas v katerem je predvsem treba čim prej izbrati novo RRA in opravljati nujno potrebne naloge s področja regionalnega razvoja. Naloge občinske uprave so omejene na krajši čas in le na podporo delovanju razvojnega sveta regije in sveta regije pri sprejemanju nujnih odločitev, predvsem glede izbire nove RRA, in nujno potrebe naloge s področja regionalnega razvoja.

Od sveta južnoprimorske regije, sveta ljubljanske urbane regije, Skupnosti občin Slovenije in Združenja mestnih občin Slovenije smo prejeli pobudo za spremembo tretjega odstavka 20. člena ZSRR-2, ki se nanaša na spremembo lastniške strukture RRA. Predlagajo črtanje določbe o obveznem razpršenem upravljavskem deležu občin znotraj javnega deleža v RRA. Pobudo smo upoštevali.

Od Razvojnega centra Murska Sobota smo v imenu Regionalne razvojne agencije za Pomurje prejeli pripombo na dele zakona, ki urejajo povezavo med Zakonom o razvojni podpori Pomurski regiji v obdobju 2010–2015 in ZSRR-2. Pripombe smo upoštevali in našli rešitev v določbi, da se v okviru razvojnih politik območje, ki prejema razvojno pomoč po Zakonu o razvojni podpori Pomurski regiji v obdobju 2010–2017, obravnava enako kot problemsko območje z visoko brezposelnostjo po ZSRR-2.

Od Skupnosti občin Slovenije smo prejeli več pripomb, ki smo jih smiselno upoštevali, in pobudo, da naj bi se RRA v prihodnje ukvarjale tudi s spodbujanjem podjetništva in inovativnosti ter z mreženjem, razvojem in upravljanjem gospodarskih con/inkubatorjev itd. Ker je pobuda za razvoj v smeri dekoncentracije javnih nalog v skladu s cilji regionalne politike, smo ustrezno razširili razvojne naloge države, ki se na regionalni ravni opravljajo v javnem interesu. Vendar pa mora pristojni minister za opravljanje teh nalog v skladu z zakonom, ki ureja posamezno nalogo, izbrati ustrezno pravo osebo na javnem razpisu.

Usklajenost z združenji gospodarstva in nevladnim sektorjem

Pripombe smo prejeli od Gospodarske zbornice Slovenije in od Obrtno-podjetniške zbornice Slovenije. 

Upoštevali smo predlog Gospodarske zbornice Slovenije, da se glede sestave razvojnega sveta regije v 11. členu namesto izraza »predstavniki gospodarstva« uporablja izraz »predstavniki gospodarskih in obrtnih zbornic ter drugih združenj s področja gospodarstva v regiji«, s čimer se določneje opredeli vloga zbornic. Nismo pa upoštevali predloga, da bi predstavnike gospodarstva omejili na predstavnike »reprezentativnih gospodarskih in obrtnih zbornic«. Reprezentativnost se ugotavlja na državni ravni, pri članstvu razvojnega sveta pa gre za zastopnike regijskega gospodarstva, ki delujejo v zelo različnih oblikah tako, da bi s takšno omejitvijo v nekaterih regijah izločili velik del gospodarstva.

Nismo upoštevali predloga, da naj se 12. člen ZSRR-2 dopolni tako, da bi odbore vodili izvoljeni predsedniki odborov in da naj bi odbor za gospodarstvo razvojnega sveta regije vodil predstavnik regionalne gospodarske zbornice. Gre za splošno razvojno nalogo in vse splošne razvojne naloge po ZSRR-2 opravlja RRA s ciljem, da se opravljajo na enem mestu. Cilj zakonodajalca je bil, da pri pripravi regionalnega razvojnega programa RRA učinkovito poveže deležnike v regiji. Glede na obseg splošnih razvojnih nalog tudi ne bi bilo racionalno, da bi jih delili med več izvajalcev.

Nismo upoštevali predloga, da naj se v 17. členu ZSRR-2 fakultativna možnost ustanovitve območnega razvojnega partnerstva zamenja z obvezno ustanovitvijo tega partnerstva tako, da so v organih območnega razvojnega partnerstva zastopane reprezentativne gospodarske in obrtne zbornice in druga gospodarska združenja sorazmerno enako kot v sestavi razvojnega sveta regije. Teritorialne strukture v Sloveniji so močno razdrobljene in prostorsko neuravnotežene. Imamo veliko število občin, ki so po velikosti močno različne. Imamo tudi veliko število razvojnih regij, ki so po velikosti prav tako močno različne. Regionalna politika si zato na vseh teritorialnih ravneh prizadeva premagati razdrobljenost. Oblikovanje dodatne četrte območne teritorialne ravni zato ne bi pripomoglo k učinkovitejšemu spodbujanju regionalnega razvoja. Odprlo bi se le vprašanje števila in teritorialnega obsega območnih razvojnih partnerstev. Zakon namreč že zdaj omogoča ustanovitev območnega razvojnega partnerstva, če je lokalna razvojna pobuda za to izražena. V praksi imamo primere dobro delujočih območnih razvojnih partnerstev, ne more pa to biti model za celotno Slovenijo. Podrobno predpisovanje sestave organov območnega razvojnega partnerstva pa ni v skladu z načelom subsidiarnosti, po katerem si nižje teritorialne ravni čim bolj same urejajo notranjo organizacijo in delovanje.

Predlog za dopolnitev 19. člena smo deloma upoštevali tako, da smo predlagali dopolnitev tretjega odstavka, kjer se med druge razvojne naloge države, ki se na regionalni ravni opravljajo v javnem interesu, dodajajo naslednji primeri: spodbujanje in razvoj podjetništva ter kulture inovativnosti, izvajanje regijskih programov internacionalizacije gospodarstva  in prostorsko planiranje na regionalni ravni. Nismo upoštevali predloga GZS, da se med druge razvojne naloge države, ki se na regionalni ravni opravljajo v javnem interesu doda tudi razvoj kompetenc za zaposlene. Aktivnosti na področju razvoja kadrov je treba načrtovati na nacionalni ravni, ob sodelovanju in povezovanju deležnikov, ki delujejo na različnih ravneh (tj. od lokalne do nacionalne). MDDSZ v okviru svojih pristojnosti že izvaja več ukrepov (programov) na področju razvoja kadrov (npr. na panožni ravni ipd.) in bo to nadaljeval tudi v prihodnje. Prav tako se razvoj kadrov težko konkretizira na raven »razvoj kompetenc za zaposlene«. Razvoj kadrov namreč zahteva povezovanje tako lokalnega kot širšega družbenega okolja in deležnikov, ki delujejo na različnih ravneh, zato sodi med razvojne naloge, ki presegajo regionalno raven. V delu, kjer je GZS predlagala podelitev javnega pooblastila za izvajanje teh nalog regionalnim gospodarskim zbornicam, predloga nismo upoštevali, saj takšno javno pooblastilo (z izjemo za izvajanje instrumentov programa spodbujanja konkurenčnosti na problemskih območjih z visoko brezposelnostjo) doslej z zakonom še ni bilo dano nobeni pravni osebi za nobeno od zgoraj naštetih nalog in tudi ne RRA. Doslej se je izbira izvajalcev opravila prek javnih razpisov. To je predvideno tudi za v prihodnje razen, če ni s posebnim zakonom, ki ureja posamezno nalogo, določeno drugače. Med merili javnega razpisa se upoštevajo izkušnje in usposobljenost za izvajanje.

Posredno smo upoštevali pripombo, da je treba šesti odstavek 25. člena ZSRR-2 dopolniti tako, da bodo regionalne gospodarske zbornice pristojne tudi za izvajanje instrumentov programa spodbujanja konkurenčnosti na problemskih območjih z visoko brezposelnostjo. Kot dodatne izvajalce instrumentov na problemskih območjih z visoko brezposelnostjo smo določili institucije, ki v regiji že opravljajo razvojne naloge države iz 19. člena ZSRR-2. Vendar pa je vključitev teh izvajalcev nalog mogoča le, če gre za enake instrumente, zato ne bi bilo racionalno, da jih izvajajo različne institucije. Če bo torej regijska gospodarska zbornica v regiji pooblaščena za opravljanje določenih nalog države, bo enake naloge opravljala tudi na problemskem območju z visoko brezposelnostjo na podlagi posebnega programa spodbujanja konkurenčnosti. 

Od Obrtno-podjetniške zbornice Slovenije smo prejeli predlog, da naj bo predsednik razvojnega sveta regije predstavnik gospodarstva, saj imajo predstavniki zbornic neposreden stik s podjetji in tudi najbolje poznajo probleme gospodarstva. Predloga nismo upoštevali kajti predsednika razvojnega sveta regije, v skladu s petim odstavkom 11. člena ZSRR-2, izvoli na prvi seji razvojni svet regije izmed članov sveta. Menimo, da je sedanja ureditev ustrezna, saj upošteva načelo subsidiarnega urejanja sestave organov regije s strani regije same. 

Povzetek Poročila o sodelovanju javnosti pri pripravi predloga zakona

Gradivo je bilo objavljeno na portalu E-demokracija in spletni strani Ministrstva za gospodarski razvoj in tehnologijo. Javna razprava je trajala od 4. 12. 2015 do 4. 1. 2016. Odziv smo prejeli od vsebinsko pristojnih ministrstev in vladnih služb, Slovenskega regionalno razvojnega sklada, Skupnosti Občin Slovenije, Gospodarskega interesnega združenja RRA, posameznih RRA, Gospodarske zbornice Slovenije in posameznih predlagateljev.

Med prispelimi predlogi so bili predlog za črtanje regijske razvojne mreže, poziv, da ob zamenjavi predstavnikov občin v razvojnem svetu regije med mandatom sveta ne bi bilo treba izvajati zamudnih kandidacijskih postopkov prek občinskih svetov in predlog, da naj se trajanje dogovora za razvoj regij omeji na dve leti. Predlaga se, da naj zakon določi merila za izbor RRA s strani razvojnega sveta regije. Najde naj se drugačna rešitev v primeru, ko RRA ne bi več izpolnjevala pogojev za vpis v evidenco RRA in bi bila iz nje izbrisana. Predlaga se črtanje določbe o obveznem razpršenem upravljavskem deležu občin v RRA in črtanje obveznega večinskega upravljavskega deleža občin znotraj javnega deleža. Namesto pojma »predstavniki gospodarstva« naj zakon uporablja pojem »predstavniki reprezentativnih gospodarskih in obrtnih zbornic in drugih združenj s področja gospodarstva v regiji«, s čimer naj se določneje opredeli vloga zbornic. Odbor za gospodarstvo razvojnega sveta regije naj vodi predsednik območne oz. regionalne gospodarske zbornice. Fakultativna možnost ustanovitve območnega razvojnega partnerstva naj se zamenja z obvezno ustanovitvijo tega partnerstva. Med razvojne naloge države, ki se na regionalni ravni opravljajo v javnem interesu naj se dodajo spodbujanje in razvoj podjetništva in kulture inovativnosti, izvajanje regijskih programov internacionalizacije gospodarstva, razvoj kompetenc za zaposlene in prostorsko planiranje na regionalni ravni. Izvajalci instrumentov programa spodbujanja konkurenčnosti na problemskih območjih z visoko brezposelnostjo naj se razširijo z regionalnimi gospodarskimi zbornicami. Med prispelimi mnenji je bilo tudi nasprotovanje uvedbi dokumenta strategija regionalnega razvoja Slovenije, predlog za črtanje določbe, da se glasovi predstavnikov občin v razvojnem svetu regije štejejo dvojno ter predlogi za uvedbo dodatnih meril za oblikovanje obmejnih problemskih območij in problemskih območij z visoko brezposelnostjo. Prejeli smo tudi pobudo, da naj se iz ZSRR-2 črta vloga sveta regije, ki po 12. členu ZSRR-2 naknadno potrjuje ključna razvojna dokumenta v regiji (regionalni razvojni program in dogovor za razvoj regije). 

Sprejemljive pripombe iz javne razprave smo v predlogu zakona upoštevali.

3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA
Do finančnih posledic za državni proračun ne bo prišlo. Ministrstvo za gospodarski razvoj in tehnologijo bo v skladu z ZSRR-2 nadaljevalo s sofinanciranjem splošnih razvojnih nalog v razvojnih regija. 60 % teh nalog krije ministrstvo in 40 % občine. V tem delu prav tako ne bo finančnega učinka na proračune občin.

Predlog zakona ima pozitivne finančne posledice na druga javna finančna sredstva. Črtanje določbe, da znotraj javnega deleža nobena od občin ne sme imeti več kot tretjinskega ustanoviteljskega deleža v RRA, bo pozitivno vplivalo na javna sredstva občin v petih razvojnih regijah (Osrednjeslovenski, Podravski, Pomurski, Jugovzhodni Sloveniji in Obalno-kraški). S črtanjem določbe o razpršenem deležu občin znotraj javnega deleža bi se navedene regije izognile obsežnim administrativnim postopkom z zelo negotovim izidom. Zakonska zahteva po vstopu vseh oziroma več občin v lastniško strukturo RRA pa je tudi sicer povezana z visokimi administrativnimi stroški v času delovanja RRA (npr. potrebna soglasja vseh ustanoviteljev glede zaposlovanja v RRA).

4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET

Predlagane spremembe zakona ne predvidevajo porabe proračunskih sredstev v obdobju, za katerega je bil državni proračun že sprejet.

5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE

5.1 Prikaz ureditve v drugih pravnih sistemih EU

Pomen regionalne politike se med članicami EU razlikuje, in sicer lahko države uvrstimo v te skupine:

1. V državah z zmernimi regionalnimi razlikami je regionalna politika omejena, kar velja za Avstrijo, Luksemburg in Nizozemsko.

2. V državah z zelo mnogovrstnimi problemi, predvsem na podregionalni ravni, so ukrepi prilagojeni značilnostim problemov, kar velja za Belgijo, Francijo, Irsko in Veliko Britanijo. 

3. V državah z redko poseljenostjo je regionalna politika večinoma usmerjena na problemska območja, čeprav imajo te države programski pristop, temelječ na spodbujanju konkurenčnosti regij. To velja za Finsko in Švedsko.

4. V državah z velikimi razlikami na ravni makroregij je pomoč usmerjena predvsem v problemske makroregije. To velja za Italijo, Grčijo in Nemčijo.

5. V nekaterih državah z znatnimi regionalnimi razlikami je  žarišče razvoja še vedno na državni ravni, kar velja za Grčijo, Portugalsko in Španijo.

6. V državah z velikimi regionalnimi razlikami in velikim zaostankom za drugimi državami prevladuje predvsem kohezijska politika, kar je značilno za nove članice EU. 

V državah članicah EU se regionalne politike iz različnih razlogov (zunanjih, notranjih) v zadnjih letih spreminjajo. Razlogi so:

1. Finančna in gospodarska kriza (Irska, Italija, Nemčija, Francija) imata vpliv na regionalno politiko zaradi zmanjšanja razpoložljivih sredstev (Irska, Italija, Velika Britanija); zaradi krize nekatere države poudarjajo pomen dolgoročnih (strateških) ukrepov (v Franciji in Avstriji), ponekod so sredstva celo povečali (Nemčija), v večini držav pa so olajšali izvedbo (Španija, Belgija, Francija, Velika Britanija, Poljska). Je pa vpliv krize na regionalno politiko v državah članicah omejen, saj to ni klasična proticiklična politika.

2. Notranji razlogi – predvsem skandinavske države spreminjajo regionalno politiko, saj so sprejele oziroma sprejemajo nove zakone in strategije, s katerimi večinoma izpopolnjujejo njen obstoječi vzorec. To velja za Dansko, Švedsko in Finsko.

3. Sprememba instrumentov regionalne politike – Poljska, Velika Britanija, Avstrija, Nizozemska, Belgija in Luksemburg so jih spremenile, deloma zaradi gospodarske krize.

4. Spremembe v kohezijski politiki, predvsem v novih članicah in starih kohezijskih državah, ker ima ta politika zelo pomemben (prevladujoč) vpliv na regionalno politiko – vsako novo finančno obdobje (npr. sprememba sistema upravljanja in izvajanja) vpliva na regionalno politiko v teh državah. 

Zaradi sprememb v razumevanju regionalnega problema in lotevanju regionalne politike so se spremenili cilji te politike:

· regionalne politike so prešle od spodbujanja problemskih območij k spodbujanju mednarodne konkurenčnosti zaradi globalizacije in vpliva politik EU, kar velja za Vzhodno Evropo, Nizozemsko in Švedsko,

· zmanjševanje regionalnih razlik je še vedno pomemben cilj regionalnih politik v Nemčiji, Italiji, Španiji, Veliki Britaniji, na Danskem in Poljskem,

· okrepitev institucij na regionalni ravni (Vzhodna Evropa, Norveška),

· posebni regionalni problemi, npr. razvoj otokov, območja, prizadeta s prestrukturiranjem, ipd. (Finska, Norveška),

· ohranjanje poseljenosti (predvsem skandinavske države), 

· spodbujanje trajnostnega razvoja (Francija, Belgija, Danska, Portugalska, Avstrija, Škotska).

Osredotočenje na problemska območja je še vedno pomemben razlog in cilj regionalnih politik, kajti:

· kriza je povzročila dvig sredstev na najbolj prizadetih območjih (Nemčija, Velika Britanija),

· kljub podpori vsem regijam tradicionalne problemske regije še vedno dobijo večino finančnih sredstev (Francija, Anglija, Švedska) in v nekaterih državah so tudi funkcionalno oblikovali območja za uresničevanje posameznih politik.

Spreminjajo se tudi regionalni instrumenti:

· Zgodovinsko se je poudarek v regionalnih politikah preusmeril od pomoči podjetjem in gradnje infrastrukture k vzpostavljanju ustreznega poslovnega okolja in regionalizaciji sektorskih politik. Danes temelji spodbujanje na endogenih zmogljivostih, predvsem inovativnosti: glavni namen sodobnih regionalnih politik je krepitev konkurenčnosti, gospodarske rasti in povezovanja regionalno pomembnih sektorskih politik.

· Finančna in gospodarska kriza nista bistveno vplivali na regionalne politike, saj večino ukrepov sofinancirajo strukturni skladi, ki so v skladu z regionalnimi državnimi pomočmi. Kljub temu so nekatere države povečale sredstva za regionalno politiko (Nemčija), druge pa so jih zaradi krize in omejene absorpcijske sposobnosti podjetij zmanjšale (Irska, Italija, Nizozemska). Med regionalnimi ukrepi se je povečal delež pomoči podjetjem (Grčija, Irska, Vzhodna Evropa). Spremenila (ublažila) so se merila pridobitve regionalne pomoči (Francija, Portugalska, Španija), povečala se je izbira upravičenih dejavnosti in višina sofinanciranja podjetij, še zlasti srednje velikih in majhnih (Velika Britanija, Nemčija, Finska). Opazen je tudi poudarek na inovacijah, mednarodni konkurenčnosti in izboljšanem usklajevanju v Veliki Britaniji, Avstriji, Irski in na Švedskem.  

· Zmanjšujejo se regionalne državne pomoči, kar je predvsem posledica novih evropskih smernic.

Sistem spodbujanja razvoja je v različnih državah različen. Odvisen je tudi od institucionalne organiziranosti. Predvsem v federalnih državah imajo regionalne oblasti pomembno vlogo pri spodbujanju razvoja (npr. Nemčija, Avstrija). Pri spodbujanju razvoja v posamezni državi, regiji, lokalni skupnosti sodelujejo številne organizacije (ministrstva, agencije, skladi, zasebni sektor ipd.). V nekaterih državah imajo pomembno vlogo finančne organizacije. Tudi pomen združenj (npr. zbornic, sektorskih združenj itd.) je različen. 

V večini držav so v sistemu spodbujanja razvoja udeležene številne agencije, tako na državni kakor tudi na regionalni in lokalni ravni: agencije za spodbujanje razvoja (npr. Scottish Enterprise), agencije za spodbujanje tujih investicij (npr. IDA na Irskem), agencije za spodbujanje inovativnosti (npr. FORFAS na Irskem, TEKES na Finskem), agencije za spodbujanje podjetništva, agencije za podporo velikim podjetjem (ENTERPRISE IRELAND), agencije za spodbujanje razvoja turizma, agencije za spodbujanje regionalnega razvoja (DIACT, prej DATAR v Franciji, NUTEK na Švedskem), energetske agencije itd.

Ponekod imajo posamezne agencije več nalog, kar je odvisno predvsem od načina spodbujanja razvoja v posamezni državi, pogosto pa se naloge posameznih agencij deloma tudi prekrivajo.

Povezovanje posameznih nalog je značilno predvsem za regionalne razvojne agencije. Te imajo zelo pomembno vlogo v nekaterih državah in deželah (celotna Velika Britanija, Flandrija, Portugalska, Španija, Francija itd.). Nekatere so zelo velike in pomembne, kot je Scottish Enterprise. Za to agencijo je značilno, da pokriva veliko različnih storitev (spodbujanje podjetništva, pomoč ključnim sektorjem, izhodne in vhodne investicije, pomoč lokalnim skupnostim, spodbujanje inovativnosti, razvoj podeželja, turizem, razvoj človeških virov), da je javna in da ima lokalne pisarne, kar omogoča boljši stik s ciljno skupino, in da spodbuja razvoj podjetij, ljudi in tudi območij. Njena vloga se je v zadnjih letih povečala, saj je Škotska v skladu s politiko devolucije pridobila nekatere pristojnosti in finančne vire, predvsem na področju spodbujanja gospodarskega razvoja. V Angliji so imele do reforme leta 2011 zelo pomembno vlogo RRA, ki so bile vzpostavljene od zgoraj navzdol. 

Poleg RRA so prisotne tudi lokalne razvojne agencije (območne, mestne, ruralne), ki vsaka v svojem segmentu spodbuja razvoj določenega območja in določene tematike (financiranje, svetovanje, usposabljanje, svetovanje, javno-zasebno partnerstvo, prostorsko načrtovanje, urbana prenova, socialni programi, spodbujanje turizma, trženje območja ipd.).

V Evropi nimamo enotnega modela RRA. RRA so pravi razcvet doživele v zadnjih tridesetih letih. Ker ni enotnega modela, je tudi težko podati enotno opredelitev. EURADA je pripravila naslednjo opredelitev razvojne agencije: to je vsaka organizacija, katere poslanstvo so skupni in splošni interesi nekega področja. Delovati mora v tesni povezavi z regionalnimi ali lokalnimi oblastmi pri upravljanju, financiranju in določitvi nalog. Poleg tega mora delovati na dovolj velikem območju, ki pa mora biti manjši od države.

Za uspešno delovanje RRA je potrebno:

· dobro poznavanje problemov in potencialov območja,

· sposobnost dela z (ne za) obstoječimi gospodarskimi, kulturnimi, družbenimi in političnimi strukturami območja,

· operativni program dela, s katerim bo RRA prepoznana kot potrebna in koristna organizacija, ki ustvarja nova delovna mesta, ustvarja in izkorišča priložnosti ter podaja rešitve. 

Tako mora RRA izpolnjevati naslednje pogoje:

· mora biti sprejeta in razumljena pri obstoječih političnih strukturah,

· svoje cilje mora pretvoriti v konkretne projekte,

· svoje delovanje mora usklajevati z drugimi organizacijami (državna, regionalna, lokalna raven),

· mora imeti ustrezne zmogljivosti (finančne, človeške).

· mora biti avtonomna pri sprejemanju odločitev.

Izkušnje OECD kažejo, da so razvojne agencije uspešne le, če so del celovitega sistema spodbujanja razvoja na določenem območju, kjer se aktivnosti razvojnih agencij dopolnjujejo s sistemom izobraževanja, stanovanjsko politiko, prometno politiko, urejanjem prostora in zagotavljanjem drugih javnih storitev. Torej samo obstoj RRA-jev ne more biti glavni razlog uspeha/neuspeha določenega območja. 

Danes se RRA povezujejo na različnih ravneh in sodelujejo s številnimi partnerji.   

Vloga in oblika RRA je zelo različna v državah članicah. V glavnem je vloga odvisna od: 

· administrativnega sistema v posamezni državi članici, 

· vzrokov nastanka RRA (decentralizacija (top-down) ali reševanje posameznih problemskih območij (bottom-up),

· oblik sodelovanja (partnerstva) med posameznimi ravnmi (država, regija, lokalna raven), socialnimi partnerji, javnim in zasebnim sektorjem (JZP), zasebnim sektorjem (npr. grozdi), 

· finančnih sredstev, namenjenih spodbujanju regionalnega razvoja,

· načina reševanja problemov (sektorski ali regionalni pristop, lokalni ali regionalni pristop, poudarek na posameznih temah).

V centraliziranem administrativnem sistemu ima centralna raven odločujočo vlogo pri oblikovanju in izvajanju politik, tudi pri črpanju strukturnih skladov in domači regionalni politiki. To je primer na Irskem, v Grčiji in na Portugalskem, pa tudi v večini novih EU članic, vključno s Slovenijo. 

V dekoncentriranem centraliziranem sistemu deluje centralna pisarna za potrebe izvajanja politik regionalne pisarne, ki imajo predvsem pomembno vlogo pri spodbujanju regionalnega razvoja in pri črpanju strukturnih skladov. Tak sistem je značilen za Francijo in Veliko Britanijo, ki pa se vse bolj decentralizira. 

Decentralizirani sistem je značilen predvsem za države z močno regionalno oblastjo. To so predvsem federalne države, kot so Nemčija, Avstrija, Belgija, pa tudi Finska, Nizozemska, Švedska in Danska. V teh državah ima regionalna raven pomembno vlogo pri spodbujanju razvoja in tudi pri upravljanju s strukturnimi skladi.

Slika: Vloga RRA-jev v državah članicah EU

Vir: Absorption capacity for Structural Funds in the regions of Slovenia, 2001, str. 21.
Modeli vloge RRA:

· Model A je zelo redek. Primer je bil Shanon Development na Irskem.

· Model B je tudi pristop »top-down«. Državna regionalna agencija ima v regijah svoje pisarne. Primer je Švedska (NUTEK).

· Model C je primer Nizozemske, kjer je RRA večinoma povezana z regionalno oblastjo (provinco).

· Model D: RRA so posledica pobud lokalne samouprave. Imajo različne oblike in so nastali zaradi različnih vzrokov. Niso rezultat sistematičnega pristopa, zato niso prisotne na celotnem ozemlju države. Take primere imamo povsod po EU in tudi v državah kandidatkah (primer Poljske v 90-ih letih).

Danes velja, da je predvsem v anglosaksonskih državah pomembna povezanost med državo (ministrstvi) in RRA, medtem ko so v drugih članicah RRA vedno bolj v službi regij in vse manj v službi centralne oblasti. Medtem ko so bile v preteklosti razvojne agencije ustanovljene na problemskih območjih, pa so danes prisotne na območju celotne države.

Praviloma se RRA ustanovijo v vseh vrstah regij (urbane, ruralne, stare industrijske, mešane), vendar je smiselno, da posamezni RRA pokriva območje s/z:

· kritično maso prebivalstva,

· kritično maso podjetij,

· kritično maso usposobljene delovne sile,

· določeno sektorsko specializacijo,

· konsenzom o regionalni/ lokalni strategiji.

K uspešnemu delovanju posameznega RRA prispeva še naslednje:

· prepoznavnost RRA kot razvojne institucije (zaupanje, podoba),

· kakovost partnerstva (vključitev vseh partnerjev),

· ustreznost strateških dokumentov,

· ustrezno število usposobljenega osebja in zadostna finančna sredstva.

Izkušnje tudi kažejo, da je zelo pozitivno, če RRA pokriva administrativne meje določenega območja, in ne le funkcionalno območje. Priporočljivo je, da je ustanovitev RRA kombinacija pristopa od spodaj navzgor, kar omogoča legitimnost RRA na območju, ki ga pokriva, ter od zgoraj navzdol, kar omogoča sodelovanje z vlado.

Zaradi raznovrstnosti RRA opravljajo številne naloge. Na splošno so naloge naslednje: 

1. priprava strateških dokumentov (regijski, lokalni, sektorski, pomoč pri pripravi državnih dokumentov),

2. spodbujanje razvoja, 

3. spodbujanje investicij in 

4. financiranje.

Spodbujanje razvoja:

· Spodbujanje podjetništva

· Spodbujanje inovativnosti

· Mreženje (grozdi, mreže, platforme)

· Razvoj in upravljanje z gospodarskimi conami ter tehnološko infrastrukturo (tehnološki parki, inkubatorji)

· Razvoj prometne infrastrukture

· Spodbujanje turizma (Irska)

· Usposabljanje nezaposlenih/zaposlenih (npr. Irska, Francija, Škotska, Irska)

· Pomoč pri prostorskem načrtovanju (Belgija, Francija)

· Svetovanje (Irska, Škotska)

Države članice EU imajo različne modele spodbujanja regionalnega razvoja, kar je posledica velikosti regionalnih problemov (kar je odvisno od velikosti in poseljenosti države ter od zgodovine), od ustavno-pravne ureditve (prisotnost regionalne samouprave, vprašanje ureditve države, kjer je v zveznih državah drugačna porazdelitev pristojnosti), ponekod je zmanjševanje regionalnih razlik vključeno v ustavo kot to velja za Italijo in Nemčijo, pomembna je tudi raven razvitosti. 

V nadaljevanju prikazujemo modele spodbujanja regionalnega razvoja v treh državah članicah EU. Izbor je narejen na podlagi naslednjih kriterijev:

· velikosti držav: izbrali smo manjše članice EU (vse izbrane države),

· izkušnje: imajo dolgoletne izkušnje z regionalno politiko (vse izbrane države),

· ustavno-pravne primerljivosti: izbrali smo deloma primerljive države kot je Finska, deloma Švedska in Danska,

· geografska bližina Sloveniji: Avstrija. 

DANSKA

Danska je kraljevina. Ima 43.094 km2  ter ima nekaj manj kot 5,5 milijonov prebivalcev. Ker je Danska ustavna monarhija, monarh ne more samostojno izvrševati in izvajati političnih dejanj. Glavno izvršilno funkcijo imajo danska vlada in ministri.

V letih 2004 in 2005 so bile na področju lokalne samouprave izvedene temeljne reforme s katerimi se je radikalno spremenila razdelitev nalog in obveznosti med državo, regijo (prej okrožjem) in občino. Kraljevina Danska se od 1.1.2007 naprej upravno deli na regije (5) in občine (98). Večina nalog in pristojnosti nekdanjih regij je prešla delno na državno (pobiranje davkov) in delno na lokalno (občinsko) raven. Pristojnosti, ki so jih regije ohranile, so: bolnišnice, javni prevoz in regionalni razvoj.

Tudi za Dansko so značilne majhne medregionalne razlike. Do začetka 90-ih let je bila regionalna politika v pristojnosti centralne ravni, ki je do 80-ih let predvsem zmanjševati razlike med posameznimi območji v državi (razlike med urbanimi in perifernimi območji) v 80-ih pa je začela spodbujati konkurenčnost danskih regij, predvsem s pomočjo podjetjem. Centralna oblast je leta 1991 prenehala z regionalno pomočjo in regionalna politika je postala odvisna od kohezijske politike. Centralna raven je spodbujala pripravo regionalnih programov, razvoj regij je spodbujala tudi s pomočjo mikro-industrijske politike (grozdenje, spodbujanje inovativnosti). Spremembe so nastale leta 2005 s sprejetjem zakon o spodbujanju podjetništva (2005) in z reformo lokalne samouprave, ki je stopila v veljavo z 1.1.2007. Odgovornost za regionalni razvoj se je takrat prenesla na raven regij (5). Sprejeti so bili regionalni razvojni programi, ki vsebujejo vizijo in skupne cilje regije ter so veliko širši od spodbujanj gospodarstva. So predvsem koordinacijski instrument usklajenega spodbujanja razvoja regij, ki temelji na koordinaciji regije, države in občin ter povzema tudi regionalno gospodarsko strategijo. Poudarek je na naslednjih politikah: inovacije, IKT, podjetništvo, človeški viri, turizem, razvoj perifernih območij. Vzpostavljeni so bili regionalni sveti. Z reformo so bili vzpostavljeni tudi novi koordinacijski mehanizmi na ravni regij in sicer regionalni forumi za razvoj (regional growth fora), ki jo sestavljajo vsi pomembni deležniki v regiji (gospodarstvo, občine, izobraževalne organizacije, socialni partnerji, …), katerih naloga je zagotavljanje ustreznih pogojev za regionalni razvoj ter za pripravo regionalne gospodarske strategije. Regionalna gospodarska strategija, vsebuje tudi akcijski načrt in predstavlja osnovo za alokacijo EU sredstev in sredstev za spodbujanje podjetništva. Imajo do 20 članov in v vsaki regiji je možno ustanoviti največ 2. Regije in država so podpisale partnerske sporazume za izvedbo regionalnih gospodarskih strategij, ki omogočajo partnerstvo države in regionalnih forumov za razvoj, kar omogoča vertikalno koordinacijo

AVSTRIJA

Avstrija meri 83.859 km2 in ima nekaj čez osem milijonov prebivalcev. Avstrija je zvezna država, razčlenjena na devet zveznih dežel. 

Kot temeljni izvšilni ogran v deželi je oblikovalna deželna vlada (Landesregierung), ki jo imenuje deželni zbor. Dežele imajo relativno veliko avtonomijo, saj zvezna ustava določa, da zvezna oblast ureja samo tista področja, ki jih ustava izrecno določa kot pristojnost zveze. Vsa ostala področja urejajo dežele same, zato je bila regionalna politika zelo omejena. Dežele izvajajo lastne razvojne strategije.

Regionalni gospodarski razvoj je v pristojnosti dežel, medtem ko regionalne razlike niso bile nikoli tako velike, da bi sprožile znatnejše aktivnosti centralne ravni (države). Centralna raven (Urad avstrijskega kanclerja) je odgovorna za koordinacijo regionalne politike, vendar brez znatnih finančnih sredstev. Za koordinacijo regionalne politike je izredno pomembno tudi delovanje avstrijske prostorske konference (ÖROK), ki podaja zgolj priporočila. 

V Avstriji sta izpostavljena dva regionalna problema:

1. periferna podeželska območja na jugu in vzhodu države,

2. stara industrijska območja na Štajerskem in v osrednjem delu države.

Do spremembe v regionalni politiki je prišlo z vključitvijo v EU leta 1995, ko je centralna raven vzpostavila sistem upravljanja in izvajanja programov sofinanciranih iz strukturnih skladov in določila območja, upravičena do regionalnih državnih pomoči. Od takrat dalje, je regionalna politika v Avstriji v veliki meri vezana na kohezijsko politiko EU. Šele v zadnjih letih želi povezati regionalno politiko na vseh ravneh (nacionalna, regionalna, subregionalna) V zadnjem desetletju so se zmanjšale tudi razlike med zahodom in vzhodom države. K temu je prispevala tudi širitev EU (pospešena gospodarska dejavnost v trikotniku Dunaj-Györ–Bratislava) ter hiter razvoj Gradiščanske (znatna EU sredstva, EU širitev, bližina Dunaja, ambiciozna ekonomska politika). Za Avstrijo je v zadnjih letih zelo pomembno postalo čezmejno sodelovanje, tudi zato, ker so se zelo zmanjšala razpoložljiva sredstva kohezijske politike. Čeprav želi centralna raven doseči koordiniran pristop države, so v obdobju do leta 2006 prevladovali interesi posameznih dežel.  

Čeprav ima centralna raven v Avstriji predvsem koordinacijsko vlogo, pa imajo na regionalni razvoj pomemben vpliv sektorske politike. Predvsem je pomembna inovacijska politika, ki spodbuja dolgoročno konkurenčnost države in njenih dežel. 

FINSKA

Finska je republika in ima 338.145 km2 in 5,3 milijona prebivalcev.  Ima tri upravne ravni: občinsko raven (348), regionalno raven (20) in državni nivo. Ima tudi 6 provinc, ki delujejo za namene osrednje vladne administracije ter jih vodijo guvernerji. 

Finska ima že dolgo zgodovino spodbujanja regionalnega razvoja. Glaven razlog so stalne in velike medregionalne razlike. Tako lahko zgodovino finske regionalne politike delimo v tri obdobja:

· v 60-ih in 70-ih je finska regionalna politika temeljila na industrializaciji (usmerjanje industrijskih naložb),

· v 70-ih in v 80-ih je bil poudarek na državi blaginje (redistribucija),

· v 90-ih regionalna politika temelji na programskem pristopu (Zakon iz leta 1993).

Podobno kot v večini držav EU članic je razvoj finske regionalne politike pod velikim vplivom regionalne politike EU. Tako smo priča prehoda iz ožjega pojmovanja regionalnega razvoja k širšemu pojmovanju regionalnega razvoja, ki temelji na spodbujanju razvoja regij (ne pa zgolj na spodbujanju ožjih teritorialnih enot), na programskem pristopu, partnerstvu in sofinanciranju.

Namen Zakona o regionalnem razvoju, ki je začel veljati 1.1.2003 je ustvarjanje pogojev za gospodarsko rast, gospodarski razvoj in povečano zaposljivost, kar omogoča blaginjo prebivalstva na osnovi trajnostnega razvoja. Naslednji cilj je zmanjševanje regionalnih razlik. Poudarek je na značilnosti regij (potenciali, razvoj prebivalstva in gospodarstva). Politika torej temelji na spodbujanju konkurenčnosti. Zakon ločujejo domačo in EU komponento.

Spodbujanje regionalnega razvoja na Finskem je odgovornost države in občin. Državo predstavlja vlada, ki določi cilje spodbujanja regionalnega razvoja. Državne oblasti morajo upoštevati nacionalne cilje regionalnega razvoja, spodbujati njihovo uresničevanje, vrednotiti njihove aktivnosti iz vidika vpliva na regionalni razvoj. Od leta 2008 dalje je odgovorno ministrstvo Ministrstvo za delo in gospodarstvo (prej Ministrstvo za notranje zadeve), medtem ko je za regionalno prostorsko planiranje odgovorno Ministrstvo z okolje. Pomembno je, da država vse bolj harmonizira organizacijo regionalnih izpostav (služb), kakor tudi njihovo delovanje (v zadnjem času je uspelo Vladi uskladiti delovanje regionalnih izpostav ministrstev odgovornih za zaposlovanje, kmetijstvo, industrijo).

Občine, od 1.1.2009 jih je 348 (zmanjšanje števila od 425), se za opravljanje določenih nalog medsebojno povezujejo, saj so majhne in finančno šibke. Zato je Finska ustanovila regijske svete. Sestavljajo jih predstavniki občin, in sicer je povezovanje občin obvezno – 20 regij (regija Åland ima poseben status) in vsaka regija ima svoj regijski svet. Regijski svet predstavlja regijsko samoupravo in regijski sveti imajo na področju spodbujanja razvoja naslednje naloge:

· So odgovorni za razvoj regij v sodelovanju s centralno ravnjo.

· So odgovorni za pripravo in potrditev regionalnih strateških programov (RSP-jev).

· Pripravljajo letne izvedbene plane, temelječe na RSP-jih, v sodelovanju z državnimi oblastmi, občinami in ostalimi udeleženci, ki sofinancirajo dogovorjene aktivnosti. RSP-je tudi sprejemajo.

· So odgovorni za pripravo programov za strukturne sklade.

· Spodbujajo medregionalne in ostale oblike sodelovanja občin in regij, kakor tudi ostalih udeležencev (deležnikov) zasebnega in javnega prava.

· Spremljajo razvoj v regijah in njenih delih.

· Mednarodno sodelovanje v okviru njihovih pristojnosti.

· Pripravljajo regionalne prostorske plane.

RSP-ji so temeljni strateški dokumenti nacionalne regionalne politike. Vsak regionalni svet mora pripraviti RSP za določeno (fiksno) obdobje. Ta vsebuje regijske cilje, temelječe na potrebah in potencialih regije, najpomembnejše projekte in ostale potrebne ukrepe za dosego ciljev in financiranje RSP-ja ter temelji na regionalnem planu regije, ki načrtuje razvoj regije v daljšem časovnem obdobju (10-20 let). Pri pripravi RSP-jev je potrebno upoštevati regionalni prostorski plan, nacionalne cilje regionalnega razvoja, regionalno planiranje različnih administrativnih sektorjev in ostale programe, ki imajo vpliv na regijo. Priprava RSP-jev poteka skupaj z državnimi oblastmi, občinami in organizacijami, ki so vključene v regionalno planiranje. RSP-ji se pripravijo za obdobje 4 let (občinski sveti imajo 4 letni mandat). Potrdi jih najvišji organ regionalnega sveta. Po potrebi se RSP-ji revidirajo. Državne oblasti upoštevajo RSP-je pri svojem delovanju, spodbujajo njihovo uresničevanje in spremljajo učinke njihove aktivnosti na regionalni razvoj.

RSP-ji se izvajajo preko izvedbenih planov. Izvedbeni plan je letni dokument, za pripravo je odgovoren regijski svet. Vsebuje predlog najpomembnejših projektov in ostalih ukrepov pomembnih za izvajanje RSP-ja in posebnih programov, skupaj z oceno sredstev in virov financiranja. Pripravi se v sodelovanju z državnimi oblastmi, občinami in ostalimi udeleženci, ki sofinancirajo aktivnosti.  

Država lahko pripravi tudi posebne programe, ki pa morajo biti časovno omejeni, potrebno pa je zagotoviti tudi ustrezna finančna sredstva (npr. razvoj otokov, razvoj podeželja, program krepitve regijskih centrov in njihovo medsebojno sodelovanje,…). Finska med vsemi skandinavskimi državami najbolj spodbuja razvoj regijskih centrov s ciljem policentričnega razvoja države.

Kljub razvoju na celotnem ozemlju ima Finska zaradi koncentracije in intenzivnosti pomoči določena razvojna območja. Država lahko določi problemska območja glede na stopnje razvoja in razvojne potrebe. Ta so razvrščena v skupine I, II in III na osnovi subregij in so tudi osnova za regionalno karto državnih pomoči. Podrobnosti so določene v vladni uredbi. 

V letu 2008 so bile, kot posledica redefiniranja ciljev regionalne politike (obdobje 2007-2011) revidirane nacionalne sektorske strategije spodbujanja regionalnega razvoja, kakor tudi vse regionalne strategije in sicer v smeri doseganja naslednjih ciljev: dvig mednarodne konkurenčnosti države in finskih regij, spodbujanje endogenega razvoja regij in zmanjševanje regionalnih razlik ter reševanje specifičnih regionalnih problemov. Čeprav »problemska« območja še vedno dobivajo znatno pomoč (regionalne državne pomoči), pa se regionalna politika izvaja v vseh regijah. Vlada določi cilje spodbujanja regionalnega razvoja, regije pripravijo regionalne strateške programe in letne izvedbene načrte, ministrstva lastne regionalne sektorske plane in posamezni programi (npr. kompetenčni centri, otoki, …) ter strukturni skladi omogočajo financiranje regionalnih programov. Finska postopoma prehaja od programskega pristopa k partnerskemu pristopu, ki temelji na pogajanjih med nacionalno in regionalno ravnijo.    

5.2 Prilagojenost predlagane ureditve pravu Evropske unije

Predlog zakona ne prenaša določb direktiv EU oziroma ni sprejet zaradi usklajevanja s pravnim redom EU.

6. DRUGE POSLEDICE, KI JIH BO IMEL SPREJEM ZAKONA
6.1 Administrativne in druge posledice 

Predlog zakona ne predvideva uvedbe dodatnih postopkov in administrativnih bremen za posameznike.

6.2 Presoja posledic na okolje, ki vključuje tudi prostorske in varstvene vidike
Predlog zakona nima neposrednih posledic za okolje. Zaradi učinkovitejše regionalne politike pa bodo doseženi ugodni posredni okoljski učinki.

6.3 Presoja posledic na gospodarstvo
Predlog zakona bo imel zaradi učinkovitejše regionalne politike ugodne posredne učinke na gospodarstvo. 

6.4 Presoja posledic na socialnem področju

Predlog zakona nima neposrednih posledic na socialnem področju, zaradi učinkovitejše regionalne politike pa bodo na njem doseženi ugodni posredni učinki.

6.5 Presoja posledic na dokumente razvojnega načrtovanja

Predlog zakona nima neposrednih posledic na dokumente razvojnega načrtovanja

6.6 Izvajanje sprejetega predpisa

Izvajanje zakona se začne naslednji dan po objavi v Uradnem listu RS. 

6.7 Druge pomembne okoliščine v zvezi z vprašanji, ki jih ureja predlog zakona

Poleg navedb v obrazložitvah ni drugih pomembnih okoliščin.

6.8 Presoja posledic na druga področja 

Predlog zakona nima posledic na druga področja.

II. BESEDILO ČLENOV

1. člen

V Zakonu o spodbujanju skladnega regionalnega razvoja (Uradni list RS, št. 20/11 in 57/12) se v 9. členu, četrtem odstavku 12. člena, prvem odstavku 15. člena, prvem odstavku 19. člena, drugem, četrtem, petem in petkrat v šestem odstavku 20. člena, prvem odstavku 21. člena, prvem odstavku 23. člena, tretjem odstavku 24. člena, prvem odstavku in trikrat v šestem odstavku 25. člena ter dvakrat v drugem, v četrtem, petem, osmem in devetem odstavku 29. člena beseda »služba« v vseh sklonih nadomesti z besedo »ministrstvo« v ustreznem sklonu.

2. člen

Drugi odstavek 6. člena se spremeni tako, da se glasi:

»(2) Regija obsega občine, ki so vključene v teritorialno enoto NUTS 3 v okviru statistične teritorialne členitve Republike Slovenije, določene z Uredbo Komisije (EU) št. 1319/2013 z dne 9. decembra 2013 o spremembi prilog k Uredbi (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) (UL L št. 342 z dne 18. decembra 2013, str. 1; v nadaljnjem besedilu: Uredba 1319/2013/EU).«.

3. člen

Drugi odstavek 6.a člena se spremeni tako, da se glasi:

»(2) Kohezijske regije se ujemajo z enotami na ravni NUTS 2, te pa so določene v Uredbi 1319/2013/EU.«.

Šesti odstavek se črta.

Sedmi odstavek postane šesti odstavek.

4. člen

Prvi odstavek 7. člena se spremeni tako, da se glasi: 

»(1) Vlada Republike Slovenije (v nadaljnjem besedilu: vlada) s strategijo razvoja Slovenije in strategijo prostorskega razvoja Slovenije določi cilje in usmeritve za pripravo regionalnih razvojnih programov.«. 

5. člen

V prvem odstavku 10. člena se besedilo »v zakonu, ki ureja podporno okolje za podjetništvo« nadomesti z besedilom »s predpisi, ki urejajo dodeljevanje sredstev iz državnega proračuna«, na koncu odstavka pa se doda nov stavek, ki se glasi: »Zoper odločbo sklada o finančni spodbudi ni pritožbe.«.

V tretjem odstavku se beseda »more« nadomesti s »sme«, beseda »dobi« z besedilom »je sam prejel«, na koncu odstavka pa se dodata nova stavka, ki se glasita:

»Med merili javnega razpisa sklad upošteva izkušnje z izvajanjem finančnih instrumentov in daje prednost institucijam z višjim deležem javnega vpliva. Sredstva regijske garancijske sheme niso del premoženja izvajalca regijske garancijske sheme.«.

Za četrtim odstavkom se dodata nova peti in šesti odstavek, ki se glasita:

»(5) Sklad razpolaga s premoženjem, ki je v lasti sklada.

(6) Ne glede na določbe zakona, ki ureja javne sklade, odloča o prerazporeditvah med postavkami poslovnega in finančnega načrta sklada minister do višine sredstev, ki jih določa ustanovitveni akt sklada.«.

6. člen

V drugem odstavku 11. člena se druga alineja spremeni tako, da se glasi:

»– predstavniki gospodarskih, obrtnih in drugih zbornic ter združenj s področja gospodarstva v regiji (v nadaljnjem besedilu: predstavniki gospodarstva) in«.

V šestem stavku se za besedo »občin« črta beseda »se«, za besedo »predlaga« v tem stavku se dodata besedi »občinski svet«, za zadnjim stavkom pa se doda stavek, ki se glasi:

»Zaradi prenehanja izpolnjevanja pogojev za imenovanje v svet po tem zakonu lahko med mandatom svet ob upoštevanju sestave sveta iz tega odstavka zamenja posameznega člana sveta, če zamenjavo predlaga organ, ki je člana predlagal. Takšen sklep sprejme svet z večino glasov vseh članov. Mandat nadomestnega člana traja od sprejema sklepa do izteka mandata sveta.«.

7. člen

Drugi odstavek 14. člena se spremeni tako, da se glasi:

»(2) V državnem proračunu se določijo finančne spodbude za hitrejši razvoj območij, kjer živi romska skupnost.«.

Za drugim odstavkom se dodajo nov tretji do peti odstavek, ki se glasijo:

»(3) V državnem proračunu in finančnem načrtu sklada se vsako leto določijo finančne spodbude za hitrejši razvoj območij, na katerih živita avtohtoni narodni skupnosti.

(4) Prosta denarna sredstva iz prejšnjega odstavka, ki jih bo Sklad potreboval prej kot v enem letu, je dolžan nalagati pri upravljavcu sredstev sistema enotnega zakladniškega računa. Prosta denarna sredstva, potrebna za izvajanje spodbud v obdobju kasnejšem od enega leta, sme sklad nalagati v naslednje finančne instrumente:

– vrednostne papirje, ki jih je izdala Republika Slovenija, Banka Slovenija, država članica Evropske unije oziroma država članica OECD, mednarodna vladna finančna organizacija ali izdajatelj, za katerega jamči ena od teh oseb,

– depozite pri upravljavcu sredstev sistema enotnega zakladniškega računa,

– obveznice in delnice, s katerimi se trguje v prvi kotaciji na organiziranem trgu vrednostnih papirjev v Republiki Sloveniji, državi članici Evropske unije ali državi članici OECD,

– depozite v prvorazredni banki v Republiki Sloveniji, državi članici Evropske unije ali državi članici OECD,

– na podračunu pri Upravi Republike Slovenije za javna plačila.

(5) Vrednost posamezne vrste naložb iz prejšnjega odstavka ne sme presegati naslednjih odstotkov od skupne vrednosti namenskega premoženja:

– naložbe v vrednostne papirje istega izdajatelja iz tretje alineje prejšnjega odstavka ne smejo skupno preseči 5% vrednosti namenskega premoženja,

– naložbe v depozite iz četrte alineje prejšnjega odstavka ne smejo preseči skupno 40% vrednosti namenskega premoženja, pri čemer naložbe pri posamezni banki ne smejo skupno presegati 10% vrednosti namenskega premoženja,

– naložbe na transakcijskih računih skupaj ne smejo presegati 3% namenskega premoženja.«.

8. člen

Prvi odstavek 15. člena se spremeni tako, da se glasi:

»Regionalni razvojni program se uresničuje z dogovorom za razvoj regije, ki ga skleneta ministrstvo in svet in velja do izteka obdobja trajanja vključenih projektov ali nadomestitve z novim dogovorom za razvoj regije. Dogovor za razvoj regije podpišeta predsednik sveta in minister.«.

9. člen

V prvem odstavku 19. člena se tretja alineja spremeni tako, da se glasi:

»– dejavnost upravljanja lokalnih akcijskih skupin v okviru izvajanja lokalnega razvoja, ki ga vodi skupnost, sofinancirana iz evropskih skladov,«.

Za tretjo alinejo se dodajo nove četrta do deveta alineja, ki se glasijo:

»– spodbujanje in razvoj podjetništva ter kulture inovativnosti, 

– promocija regije in spodbujanje investicij v regiji, 

– izvajanje regijskih programov internacionalizacije gospodarstva, 

– prostorsko planiranje na regionalni ravni in

– druge podobne regijske dejavnosti, sheme in projekti po odločitvi vsebinsko pristojnega ministrstva in ob soglasju ministrstva.«.

 Drugi odstavek se spremeni tako, da se glasi:

»(2) Za izvedbo nalog iz prejšnjega odstavka se lahko izvede postopek javnega razpisa na podlagi katerega pristojni minister podeli javno pooblastilo izbrani pravni osebi, ki izkaže usposobljenost za opravljanje teh nalog, če ni z zakonom, ki ureja posamezno nalogo, določeno drugače.  Med merili javnega razpisa se upoštevajo izkušnje in usposobljenost za izvajanje nalog. Pooblaščena pravna oseba se vključi v regijsko razvojno mrežo.«.

Za drugim odstavkom se doda nov tretji odstavek, ki se glasi:

»(3) Naloge iz zadnje alineje prvega odstavka tega člena in izvajalci razvojnih nalog države, ki se v regiji opravljajo v javnem interesu, se objavijo na spletni strani ministrstva.«.
10. člen

Prvi odstavek 20. člena se spremeni tako, da se glasi:

»(1) Za opravljanje nalog iz 18. člena tega zakona izbere svet regije RRA za programsko obdobje z javnim razpisom, ki ga vodi občina, iz katere je predsednik sveta regije, razen če svet regije ne določi druge občine, ob upoštevanju pogojev iz tretjega odstavka tega člena in meril, ki dajejo prednost institucijam z višjim deležem javnega vpliva iz prve alineje tretjega odstavka tega člena, daljšim stažem na področju spodbujanja razvoja in z boljšimi referencami pri pripravi regijskih projektov. Besedilo javnega razpisa pred objavo potrdi svet regije. Občina je upravičena do povračila stroškov vodenja javnega razpisa iz državnega proračuna. Medsebojna razmerja med svetom regije in RRA se določijo s pogodbo.«.

Prva alineja tretjega odstavka se spremeni tako, da se glasi: 

»– je pravna oseba z večinskim javnim vplivom na podlagi večinskega deleža vpisanega kapitala ali ustanoviteljskega deleža in z večinskim občinskim vplivom v okviru javnega vpliva (v nadaljnjem besedilu: pravna oseba v večinski javni lasti)«.

V šestem odstavku se za besedama »da RRA« doda besedilo »ne izpolnjuje več pogojev za vpis v evidenco RRA pri ministrstvu ali«, na koncu odstavka pa se doda novo besedilo, ki se glasi:

»RRA izgubi status RRA z dnem izdaje odločbe o izbrisu iz evidence RRA. Če je RRA izbrisana iz evidence RRA, opravlja do izbire nove RRA naloge podpore pri delovanju sveta in sveta regije ter nujno potrebne naloge s področja regionalnega razvoja občina katere predstavnik je predsednik sveta regije, razen če svet regije ne določi druge občine. Občina je upravičena do povračila stroškov opravljanja teh nalog iz državnega proračuna.«.

V osmem odstavku se črta besedilo »obvezne elemente akta o ustanovitvi RRA,«.

11. člen

V prvem odstavku 21. člena se na koncu prvega stavka pred piko postavi vejica in doda besedilo »ob upoštevanju števila upravičenih zaposlenih na splošnih razvojnih nalogah na regionalni ravni, glede na število prebivalcev in število občin v regiji. Podrobnejša merila iz prejšnjega stavka in normative določi minister s pravilnikom iz osmega odstavka prejšnjega člena.«,  na koncu drugega stavka pa se pred piko doda besedilo »na letni ravni«.

V drugem odstavku se besedilo »Osebe javnega prava« nadomesti z besedama »Pravne osebe«.

12. člen

V prvem odstavku 23. člena se besedilo »v finančnem načrtu službe« nadomesti z besedilom »v finančnih načrtih ministrstev«.

V drugem odstavku se besedilo »kohezijske politike EU« nadomestni z besedama »razvojnih politik«.

13. člen

Za tretjim stavkom 24. člena se doda nov četrti stavek, ki se glasi:

»(4) Med obmejna problemska območja se uvrščajo tudi občine, ki imajo koeficient razvitosti občin po zakonu, ki ureja financiranje občin, manjši od 0,90, če mejijo na obmejne občine ali občine, ki neposredno mejijo na obmejne občine.«.

Dosedanji četrti stavek postane peti stavek.
Peti odstavek se spremeni tako, da se glasi: 

»(5) Do finančnih spodbud iz tega člena ni upravičeno obmejno problemsko območje, ki sočasno prejema razvojno pomoč v obliki enakih regionalnih spodbud po Zakonu o razvojni podpori Pomurski regiji v obdobju 2010–2017 (Uradni list RS, št. 87/09 in 82/15) ali na podlagi dodatnih začasnih ukrepov razvojne podpore za problemska območja z visoko brezposelnostjo.«.

14. člen

V petem odstavku 25. člena se za besedama »tega člena« doda besedilo »v okviru dejavnosti lokalnih akcijskih skupin, «.

Na koncu šestega odstavka se doda nov stavek, ki se glasi:

»Kadar se z instrumenti programa spodbujanja konkurenčnosti izvajajo razvojne naloge države iz 19. člena tega zakona, jih izvajajo pravne osebe, ki imajo pooblastilo pristojnega ministra iz  drugega odstavka 19. člena tega zakona.«.

Sedmi odstavek se spremeni tako, da se glasi: 

»(7) Za problemsko območje z visoko brezposelnostjo se ne more določiti območje, ki sočasno prejema razvojno pomoč po Zakonu o razvojni podpori Pomurski regiji v obdobju 2010–2017 (Uradni list RS, št. 87/09 in 82/15).«.

Za sedmim odstavkom se doda nov osmi odstavek, ki se glasi: 

»(8) Ne glede na prejšnji odstavek se območje, ki prejema razvojno pomoč po Zakonu o razvojni podpori Pomurski regiji v obdobju 2010–2017 (Uradni list RS, št. 87/09 in 82/15) v okviru  razvojnih politik obravnava enako kot problemsko območje z visoko brezposelnostjo po tem zakonu.«.

15. člen

V četrti alineji 26. člena se za oklepajem postavi pika, veznik »in« pa se črta.

Peta alineja se črta.

16. člen

Drugi odstavek 27. člena se spremeni tako, da se glasi:

»(2) Delavec, za katerega se lahko uveljavlja spodbuda za zaposlovanje, je prikrajšani delavec, kot ga opredeljuje Uredba Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. junija 2013, str. 1; v nadaljnjem besedilu: Uredba 651/2014/EU).«.
V tretjem odstavku če črtajo besede »prve do četrte alineje«.

V četrtem odstavku se črtajo besede »iz pete alineje«.

Sedmi odstavek se spremeni tako, da se glasi:

»(7) Do spodbude za zaposlovanje iz tega člena v skladu z Uredbo 651/2014/EU niso upravičena podjetja v težavah, kot jih opredeljuje Uredba 651/2014/EU, ter delodajalci iz dejavnosti, ki so izključene po tretjem odstavku 1. člena Uredbe 651/2014/EU. Spodbuda za zaposlovanje iz tega člena ni dovoljena za dejavnosti, povezane z izvozom, in v primerih, ko bi se uporabi domačega blaga dajalo prednost pred uporabo uvoženega blaga. V trenutku izplačila pomoči mora imeti podjetje, ki prejema pomoč, v sodnem registru registrirano vsaj podružnico. Določbe tega člena ne veljajo za upravičence, ki so v postopku vračanja neupravičeno prejete državne pomoči na podlagi odločbe Evropske komisije, ki je prejeto državno pomoč razglasila za nezakonito in nezdružljivo s skupnim trgom EU.«. 

17. člen

V drugem odstavku 28. člena se besedilo »Uredbi ES/800/2008« nadomesti z besedilom »Uredbi 651/2014/EU«.

Četrti odstavek se spremeni tako, da se glasi:

»(4) Do davčne olajšave za zaposlovanje po tem členu v skladu z Uredbo 651/2014/EU niso upravičena podjetja v težavah, kot jih opredeljuje Uredba 651/2014/EU, ter delodajalci iz dejavnosti, ki so izključene po tretjem odstavku 1. člena Uredbe 651/2014/EU. Davčna olajšava za zaposlovanje iz tega člena ni dovoljena za dejavnosti, povezane z izvozom, in v primerih, ko bi se uporabi domačega blaga dajalo prednost pred uporabo uvoženega blaga. V času izplačila pomoči mora imeti podjetje, ki prejema pomoč, v sodnem registru registrirano vsaj podružnico. Določbe tega člena ne veljajo za upravičence, ki so v postopku vračanja neupravičeno prejete državne pomoči, na podlagi odločbe Evropske komisije, ki je prejeto državno pomoč razglasila za nezakonito in nezdružljivo s skupnim trgom EU.«.

Deseti odstavek se spremeni tako, da se glasi:

»(10) Do olajšave za investiranje iz tega člena v skladu z Uredbo 651/2014/EU niso upravičena podjetja v težavah, kot jih opredeljuje Uredba 651/2014/EU, ter zavezanci iz dejavnosti, ki so izključene po tretjem odstavku 1. člena in 13. členu Uredbe 651/2014/EU. Olajšava za investiranje iz tega člana ni dovoljena za dejavnosti, povezane z izvozom, in v primerih, ko bi se uporabi domačega blaga dajalo prednost pred uporabo uvoženega blaga. V času izplačila pomoči mora imeti podjetje, ki prejema pomoč, v sodnem registru registrirano vsaj podružnico. Določbe tega člena ne veljajo za podjetje, ki je na zadevnem območju prenehalo z enako ali podobno dejavnostjo v Evropskem gospodarskem prostoru pod pogoji, določenimi v točki d 13. člena Uredbe 651/2014/EU, in za upravičence, ki so v postopku vračanja neupravičeno prejete državne pomoči na podlagi odločbe Evropske komisije, ki je prejeto državno pomoč razglasila za nezakonito in nezdružljivo s skupnim trgom EU.«.

18. člen

V prvem odstavku 30. člena se črta beseda »gospodarska«.

Za prvim odstavkom se dodajo novi drugi do deveti odstavek, ki se glasijo:

»(2) Finančno spodbudo iz prejšnjega odstavka lahko dodeli ministrstvo po prostem preudarku iz sredstev državnega proračuna na podlagi vloge brez javnega razpisa za odpravo posledic nepredvidljivih okoliščin iz prejšnjega odstavka v najnujnejšem obsegu.

(3) Vloga iz prejšnjega odstavka mora vsebovati podrobni opis in utemeljitev nujnega ukrepa ter nepredvidljivih okoliščin iz prvega odstavka tega člena. Kadar iz vloge izhaja, da je vlagatelj, ki prosi za finančno spodbudo, podjetje, mora biti vloga pripravljena v skladu z uredbo iz prvega odstavka 31. člena tega zakona tako, da omogoča dodelitev pomoči za tekoče poslovanje po pravilu »de minimis«. 

(4) Vlogo iz drugega odstavka tega člena obravnava komisija, ki presoja vsebino vloge z vidika doseganja namena nujnega ukrepa regionalne politike iz prvega odstavka tega člena in v primeru, ko gre za finančno spodbudo podjetju, skladnost s shemo državnih pomoči »de minimis«. 

(5) Komisijo imenuje minister. Kadar  iz vloge izhaja, da je vlagatelj, ki prosi za finančno spodbudo, podjetje, mora biti en član komisije predstavnik ministrstva, pristojnega za finance. Seje sklicuje predsednik, ki je predstavnik ministrstva. Administrativne, pripravljalne in druge podporne naloge za komisijo opravlja ministrstvo. Komisija odloča z večino glasov vseh članov in vodi zapisnik o svojem delu. Komisija lahko pisno pozove vlagatelja k dopolnitvi vloge. Rok za dopolnitev ne sme biti daljši od 30 dni. Komisija zaključi delo s pripravo mnenja. 

(6) Po mnenju komisije iz petega odstavka tega člena, da vloga izpolnjuje vse pogoje za dodelitev finančne spodbude, lahko ministrstvo na predlog vlagatelja izda potrdilo o izpolnjevanju teh pogojev in se smejo na odgovornost vlagatelja začeti dela na projektu. V potrdilu mora biti izrecno navedeno, da to ne pomeni dodelitve finančne spodbude.

(7) Na podlagi mnenja komisije iz petega odstavka tega člena, da vloga ne izpolnjuje vseh pogojev iz četrtega odstavka tega člena, izda ministrstvo odločbo o zavrnitvi finančne spodbude. Zoper odločbo glede dodelitve finančne spodbude ni pritožbe.

(8) Na podlagi pozitivnega mnenja komisije iz petega odstavka tega člena in izpolnitve vseh pogojev za financiranje iz sredstev državnega proračuna lahko izda ministrstvo po prostem preudarku odločbo o dodelitvi finančne spodbude. Preudarek je omejen na presojo razpoložljivosti proračunskih sredstev in teže regionalnih problemov na območju izvajanja projekta. Zoper odločbo glede dodelitve finančne spodbude ni pritožbe.  

(9) Ministrstvo na podlagi odločbe o dodelitvi sredstev pozove vlagatelja k podpisu neposredne pogodbe o dodelitvi finančne spodbude, ki vsebuje obvezne sestavine po zakonu, ki ureja javne finance. Če vlagatelj v roku, določenem v tem pozivu in po ponovnem pozivu v podaljšanem roku, ne podpiše pogodbe, se šteje, da je vlogo umaknil.«.

Dosedanji drugi odstavek, ki postane deseti odstavek, se spremeni tako, da se glasi:

»(10) Nujni ukrep regionalne politike iz prvega odstavka tega člena (v nadaljnjem besedilu: ukrep sklada) lahko izvede sklad iz sredstev sklada, če se nanaša na odpis:

– glavnice kredita sklada, 

– zamudnih obresti, 

– obresti in 

– drugih obveznosti ali stroškov oziroma reprograma spodbud, ki jih je dodelil sklad.«.

Za dosedanjim drugim odstavkom, ki postane deseti odstavek se dodajo novi enajsti do petnajsti odstavek, ki se glasijo:

»(11) Ukrep sklada izvede sklad v obsegu, ki zagotavlja odpravo najnujnejših posledic nepredvidljivih okoliščin iz prvega odstavka tega člena.

(12) Ukrep sklada se izvede na podlagi neposredne vloge pri skladu pod pogoji in na način iz tretjega do petega odstavka tega člena s tem, da imenuje komisijo direktor sklada, da je predsednik komisije predstavnik sklada in da opravlja administrativne, pripravljalne in druge podporne naloge za komisijo sklad. 

(13) Na podlagi mnenja komisije , da vloga ne izpolnjuje vseh pogojev za dodelitev finančne spodbude, izda sklad odločbo o zavrnitvi ukrepa sklada. Zoper odločbo glede sprejema ukrepa sklada ni pritožbe.

(14) Na podlagi mnenja komisije, da vloga izpolnjuje pogoje za dodelitev finančne spodbude in opredelitve sklada glede prostega preudarka iz tega odstavka ter izpolnitve vseh pogojev za financiranje iz sredstev sklada, lahko izda ministrstvo po prostem preudarku odločbo o sprejemu ukrepa sklada. Preudarek ministrstva se nanaša na presojo zmožnosti vlagatelja, da sam odpravi posledice nepredvidljivih okoliščin iz prvega odstavka tega člena. Zoper odločbo glede dodelitve finančne spodbude ni pritožbe.  

(15) Na podlagi odločbe ministrstva iz prejšnjega odstavka izvede sklad ukrep sklada.«. 
Dosedanji tretji odstavek postane šestnajsti odstavek.

Dosedanji četrti odstavek se črta.

19. člen

V 31. členu se za besedilom člena, ki se označi kot prvi odstavek, dodajo novi drugi do deveti odstavek, ki se glasijo:

»(2) Regionalno državno pomoč lahko dodeli ministrstvo brez javnega razpisa po prostem preudarku državnega organa z odločbo, kadar komisija iz četrtega odstavka tega člena ugotovi, da so izpolnjeni pogoji po Uredbi 651/2014/EU ter da znaša vrednost projekta več kot dva milijona eurov in kadar projekt bistveno prispeva k regionalnemu razvoju prek ustvarjenih ali ohranjenih delovnih mest v obsegu, določenem z uredbo iz prvega odstavka tega člena, ali kadar je projekt del posebnega razvojnega programa, ki ga je sprejela vlada. 

(3) Vlogo za dodelitev regionalne državne pomoči vloži podjetje pri ministrstvu. Vsebovati mora podrobni opis in utemeljitev projekta z vidika njegovega pomena za regionalni razvoj ter biti pripravljena v skladu z uredbo o dodeljevanju regionalnih državnih pomoči iz prvega odstavka tega člena tako, da omogoča dodelitev regionalne državne pomoči. 

(4) Vlogo iz prejšnjega odstavka obravnava komisija, ki presoja vsebino vloge z vidika izpolnjevanja pogojev in meril iz drugega odstavka tega člena ter skladnost z regionalno shemo državnih pomoči. 

(5) Komisijo imenuje minister. Komisijo sestavljajo predsednik in štirje člani. Predsednik komisije je predstavnik ministrstva, en član pa je predstavnik ministrstva, pristojnega za finance. Seje komisije sklicuje predsednik. Administrativne, pripravljalne in druge podporne naloge za komisijo opravlja ministrstvo. Komisija odloča z večino glasov vseh članov in vodi zapisnik o svojem delu. Komisija lahko pisno pozove vlagatelja k dopolnitvi vloge. Rok za dopolnitev ne sme biti daljši od 30 dni. Komisija zaključi delo s pripravo mnenja. 

(6) Po mnenju komisije, da vloga izpolnjuje pogoje in merila za dodelitev regionalne državne pomoči, lahko ministrstvo na predlog vlagatelja izda potrdilo o izpolnjevanju teh pogojev in meril in se smejo na odgovornost vlagate začeti dela na projektu. V potrdilu mora biti izrecno navedeno, da to ne pomeni dodelitve regionalne državne pomoči. 

(7) Na podlagi mnenja komisije, da vloga ne izpolnjuje vseh pogojev in meril za dodelitev regionalne državne pomoči, izda ministrstvo odločbo o zavrnitvi regionalne državne pomoči. Zoper odločbo glede dodelitve regionalne državne pomoči ni pritožbe.

(8) Na podlagi mnenja komisije, da vloga izpolnjuje vse pogoje in merila za dodelitev regionalne državne pomoči in izpolnitve vseh pogojev za financiranje iz sredstev državnega proračuna, lahko izda ministrstvo po prostem preudarku odločbo o dodelitvi regionalne državne pomoči. Preudarek je omejen na presojo razpoložljivosti proračunskih sredstev in teže regionalnih problemov na območju izvajanja projekta. Zoper odločbo glede dodelitve regionalne državne pomoči ni pritožbe.  
(9) Na podlagi odločbe o dodelitvi regionalne državne pomoči pozove ministrstvo vlagatelja k podpisu neposredne pogodbe o dodelitvi sredstev, ki vsebuje obvezne sestavine po zakonu, ki ureja javne finance. Če vlagatelj v roku, določenem v tem pozivu in po ponovnem pozivu v podaljšanem roku, ne podpiše pogodbe, se šteje, da je vlogo umaknil.«.

PREHODNE IN KONČNA DOLOČBA

20. člen

(roki za uskladitev in izdajo podzakonskih predpisov)

 (1) Vlada najpozneje v šestih mesecih po uveljavitvi tega zakona uskladi ustanovitveni akt Javnega sklada Republike Slovenije za regionalni razvoj in razvoj podeželja z novim petim odstavkom 10. člena zakona.

(2) Vlada najpozneje v treh mesecih po uveljavitvi tega zakona uskladi s tem zakonom Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje.

21. člen

(črtanje 17. člena ZSRR-2A)

V Zakonu o spremembah in dopolnitvah Zakona o spodbujanju skladnega regionalnega razvoja (Uradni list RS, št. 57/12) se črta 17. člen.

22. člen

(začetek veljavnosti)

Ta zakon začne veljati naslednji dan po objavi v Uradnem listu Republike Slovenije.

III. OBRAZLOŽITEV
K 1. členu:

Zaradi sprememb v organizaciji državne uprave se predlaga sprememba okrajšave za državni organ, pristojen za regionalno politiko, zato se izraz »služba« nadomesti z izrazom »ministrstvo«. Ta okrajšava je navedena v 9. členu, četrtem odstavku 12. člena, prvem odstavku 15. člena, prvem odstavku 19. člena, drugem, četrtem, petem in petkrat v šestem odstavku 20. člena, prvem odstavku 21. člena, prvem odstavku 23. člena, tretjem odstavku 24. člena, prvem odstavku in trikrat v šestem odstavku 25. člena ter dvakrat v drugem, v četrtem, petem, osmem in devetem odstavku 29. člena.

K 2. členu:

Pri opredelitvi razvojne regije v drugem odstavku 6. člena se predlaga nomotehnična uskladitev navedbe uredbe EU o statistični klasifikaciji teritorialnih enot NUTS z zadnjo objavo te uredbe v uradnem listu EU.

The Nomenclature  of Territorial Units for Statistics (NUTS),  je skupna evropska statistična klasifikacija teritorialnih enot, ki je bila potrjena v parlamentu EU 26. maja 2003 in  ima 25 letno zgodovino. Omenjeno klasifikacijo je vzpostavil Eurostat, da bi tako zagotovil  celovito in dosledno členitev teritorialnih enot, potrebno za zbiranje, razvoj in usklajevanje regionalnih statistik v EU. Klasifikacija NUTS je hierarhično razdeljena na tri ravni. Klasifikacija NUTS temelji na hierarhični členitvi. Po NUTS 2 sta v Sloveniji dve kohezijski regiji, po NUTS 3 pa 12 statističnih regij. 

18. decembra 2013 je bila objavljena Uredba Komisije (EU) št. 1319/2013 z dne 9. decembra 2013 o spremembi prilog Uredbe (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS). Uredba se glede pošiljanja statističnih podatkov Komisiji (Eurostatu) uporablja od 1. januarja 2015 dalje. Slovenija je s spremenjeno uredbo uveljavila:

– spremembo imen dveh enot NUTS 3 (statističnih regij). Notranjsko-kraška statistična regija se je preimenovala v primorsko-notranjsko, spodnjeposavska statistična regija pa v posavsko.

· spremembo mej štirih enot NUTS 3 (statističnih regij). Občini Radeče in Bistrica ob Sotli sta prešli iz savinjske v posavsko NUTS 3 enoto (statistično regijo), občina Litija pa iz osrednjeslovenske v zasavsko NUTS 3 enoto (statistično regijo).

· spremembo mej dveh enot NUTS 2 (kohezijskih regij). Zaradi prehoda občine Litija iz osrednjeslovenske v zasavsko enoto NUTS 3 (statistično regijo) sta se posledično spremenili tudi enoti NUTS 2 (kohezijski regiji). 

Prvi dve navedeni statistični spremembi se že odražata v regionalni politiki. Za Notranjsko-kraško in Spodnjeposavsko razvojno regijo se je že uveljavila sprememba imena. Posavska razvojna regija deluje v spremenjenem obsegu že drugo programsko obdobje, zato je bila statistična uskladitev opravljena prav zaradi tega vsebinskega razloga. Z letom 2015 je SURS začel objavljati statistične podatke v skladu z novo teritorialno členitvijo. Prehod občine Litija v zasavsko statistično regijo še ni bil opravljen. Ker občina prehaja tudi v kohezijsko regijo vzhodna Slovenija, bo v skladu z zakonodajo s področja kohezijske politike EU in ZSRR-2 ta prehod imel učinek za občino Litija šele v naslednjem programskem obdobju.

K 3. členu:

Pri opredelitvi kohezijske regije v drugem odstavku 6. a člena se predlaga nomotehnična uskladitev navedbe uredbe EU o statistični klasifikaciji teritorialnih enot NUTS z zadnjo objavo te uredbe v uradnem listu EU. Podrobnejša obrazložitev je enaka kot obrazložitev k 3. členu.

Predlagano črtanje šestega odstavka 6.a člena je potrebno, ker določanje funkcije upravljanja operativnih programov evropske kohezijske politike in njihovih delov ni v skladu z Uredbo (EU) 1303/2013 in na tej podlagi sprejeto Uredbo o porabi sredstev evropske kohezijske politike v Republiki Sloveniji v programskem obdobju 2014–2020 za cilj naložbe za rast in delovna mesta. Pravni akt EU namreč določa pravila, ki se uporabljajo za Evropski sklad za regionalni razvoj, Evropski socialni sklad in Kohezijski sklad, ki delujejo na podlagi skupnega okvira. Določajo tudi potrebne opredelitve za zagotovitev uspešnosti skladov ter usklajevanje skladov med seboj in z drugimi instrumenti EU, skupna pravila, ki se uporabljajo za sklade, naloge, prednostne cilje in organizacije strukturnih skladov in kohezijskega sklada, merila, ki jih morajo izpolnjevati države članice in regije za upravičenost do podpore iz skladov ter razpoložljivih finančnih virov in merila za njihovo dodeljevanje itd. Na teh podlagah in na podlagi Zakona o Vladi Republike Slovenije je bila sprejeta tudi Uredba o porabi sredstev evropske kohezijske politike v Republiki Sloveniji v programskem obdobju 2014–2020 za cilj naložbe za rast in delovna mesta, s katero se na nacionalni ravni določajo udeleženci evropske kohezijske politike in njihove naloge, načrtovanje evropske kohezijske politike, način izbora operacij in njihovo potrjevanje ter izvajanje operacij. Na podlagi zgoraj navedene evropske in nacionalne pravne podlage je kot organ upravljanja v izvajanju evropske kohezijske politike opredeljena služba pristojna za razvoj in evropsko kohezijsko politiko, ki opravlja naloge iz 125. člena Uredbe (EU) 1303/2013.

K 4. členu:

7. člen ZSRR-2 (določanje strategije) določa, da Vlada Republike Slovenije določi cilje in usmeritve za pripravo regionalnih razvojnih programov s strategijo razvoja Slovenije in državnim strateškim prostorskim aktom. Predlaga se zamenjava izraza »državni strateški prostorski akt« z izrazom »strategijo prostorskega razvoja Slovenije«. 

K 5. členu:

V 10. členu se predlaga sprememba določbe, da dodeljuje Javni sklad RS za regionalni razvoj in razvoj podeželja regionalne spodbude po postopku dodelitve sredstev, ki je določen v Zakonu o podpornem okolju za podjetništvo (ZPOP). Predlaga se, da sklad dodeljuje in posreduje finančne spodbude iz svojega namenskega premoženja in sredstev državnega proračuna po postopku dodelitve sredstev, določenem s predpisi, ki urejajo dodeljevanje sredstev iz državnega proračuna (10.b poglavje Zakona o javnih financah, Zakon o izvrševanju proračunov RS, Pravilnik o postopkih za izvrševanje proračuna RS). Sklad že doslej ni dodeljeval regionalnih spodbud po ZPOP kajti aktiviranje te določbe je bilo z ZSRR-2A predvideno šele s priključitvijo Slovenskega podjetniškega sklada. Po sprejemu ZSRR-2B pa naj bi ta določba začela veljati zato jo je smiselno prilagoditi dejanski praksi izvajanja. Ohrani se le določba iz Zakona o podpornem okolju za podjetništvo, da zoper odločbo sklada o finančni spodbudi ni pritožbe. Na ta način se doseže enaka obravnava pritožb obeh skladov, ki sta v vsebinski pristojnosti ministrstva, pristojnega za regionalni razvoj.

Glede sredstev, ki jih prejme izvajalec regijske garancijske sheme se predlaga določba, da s prejemom teh sredstev izvajalec ne pridobi premoženjskih pravic. Sredstva regijske garancijske sheme niso del premoženja izvajalca regijske garancijske sheme. Sprememba je utemeljena zaradi možnih stečajnih postopkov izvajalcev regijskih garancijskih shem. Sklad je v preteklih letih prevzel terjatve države iz naslova regijskih garancijskih shem v skupni višini 2.476.596.46 evrov. V letu 2015 pa je sklad objavil javni razpis za izbiro izvajalcev regijskih garancijskih shem v višini 10 milijonov evrov. Še nerazdeljena sredstva znašajo 2,2 milijona evrov. V tem odstavku se dodajajo tudi doslej manjkajoča osnovna merila za izvedbo javnega razpisa za izvajalce regijskih garancijskih shem. Med merili javnega razpisa sklad upošteva izkušnje z izvajanjem finančnih instrumentov in daje prednost institucijam z višjim deležem javnega vpliva.
Z novim petim odstavkom se, skladno z zakonom o javnih skladih, določa, da sklad razpolaga s premoženjem, ki je v lasti sklada. Sklad razpolaga tudi s sredstvi za ustvarjanje gospodarske osnove avtohtonih narodnih skupnosti, ki jih je v preteklih letih zbral po zakonu o uporabi kupnine od lastninskega preoblikovanja podjetij. Zaradi usihanja tega vira je treba v bodoče izkoristiti vse možnosti gospodarjenja s premoženjem in prostimi denarnimi sredstvi sklada. 
Z novim šestim odstavkom se predlaga prožnejša ureditev postopka odločanja o manjših prerazporeditvah znotraj poslovnega in finančnega načrta Javnega sklada RS za regionalni razvoj in razvoj podeželja. Zakon o javnih skladih (ZJS-1) določa, da odloča o poslovnem in finančnem načrtu javnega sklada ustanovitelj, to pa je v zadevnem primeru Vlada RS. Predlaga se, da lahko odloča o prerazporeditvah med postavkami poslovnega in finančnega načrta sklada minister, pristojen za regionalni razvoj do višine sredstev, ki jih določa ustanovitveni akt sklada. 

Takšen odstop od sistemske rešitve v ZJS-1 se predlaga zaradi posebnosti Javnega sklada RS za regionalni razvoj in razvoj podeželja, kjer med letom prihaja do večkratnih manjših sprememb poslovnega in finančnega načrta, ker sklad na podlagi javnega pooblastila posreduje finančne spodbude tudi iz sredstev državnega proračuna ter vzpostavlja in izvaja regijske garancijske, mikro kreditne in druge podjetniške podporne sheme, ki se izvajajo po pogodbah v 12 razvojnih regijah. To zahteva hitro prilagodljivost poslovnega in finančnega načrta sklada na manjše potrebne spremembe.

Rešitev, da o prerazporeditvah med postavkami poslovnega in finančnega načrta sklada do višine sredstev, ki jih določa ustanovitveni akt sklada odloča minister, pristojen za regionalni razvoj je izbrana, ker 60. člen ZIPRS med drugim določa, da morajo posredni proračunski uporabniki posredovati sprejete finančne načrte in programe dela v soglasje pristojnemu resorju. Finančni načrti posrednih proračunskih uporabnikov morajo biti usklajeni z izhodišči, ki jih pripravi predstojnik neposrednega uporabnika, v čigar pristojnost sodijo posamezni posredni uporabniki. V praksi je rešitev, da o manjših prerazporeditvah ne odloča Vlada RS uveljavljena za nekatere druge posredne uporabnike državnega proračuna, ne pa tudi za javne sklade. 

K 6. členu:

V drugem odstavku 11. člena je treba podrobneje določiti, da občinski svet predlaga kandidate za predstavnike občin. Predlaga se tudi, da lahko zaradi prenehanja izpolnjevanja pogojev za imenovanje v svet (npr. če po lokalnih volitvah član sveta ni več občinski funkcionar) med mandatom razvojni svet regije s sklepom zamenja posameznega člana sveta, če zamenjavo predlaga organ, ki je člana predlagal. Pri tem mora upoštevati sestavo sveta. Takšen sklep sprejme svet z večino glasov vseh članov. Mandat nadomestnega člana traja od sprejema sklepa do izteka mandata sveta. S tem predlogom se poenostavlja postopek zamenjave članov razvojnega sveta regije in zmanjšuje administrativno breme v regijah. Po drugi strani pa to ne vpliva na z zakonom določeno sestavo sveta in tudi ne bistveno na demokratičnost postopka imenovanja, saj kandidate predlagajo pooblaščeni predlagatelji po ZSRR-2. 

V tem členu se predlaga tudi podrobnejša določitev predstavnikov gospodarstva v razvojnem svetu regije. Ti so predstavniki gospodarskih, obrtnih in drugih zbornic ter združenj s področja gospodarstva v regiji. Na ta način je izključena možnost kandidiranja predstavnikov posameznih podjetij.

K 7. členu:

Predlagana sprememba drugega odstavka 14. člena odpravlja nejasnost zakonskega določila glede financiranja razvoja območij, kjer živi romska skupnost s strani Javnega sklada RS za regionalni razvoj in razvoj podeželja. Ta sklad ima na voljo le povratne vire (garancije, krediti itd.), ki pa niso primerni za urejanje romske problematike. Predlog zakona zato jasno določa, da se nepovratne spodbude določijo v državnem proračunu. Hkrati se izraz »romska naselja« nadomešča s primernejšim izrazom »območja, kjer živi romska skupnost«.

Glede na to, da so kupnine od privatizacije družbenega premoženja praktično usahnile in da sklad v zadnjem letu več ne ustvarja presežkov prihodkov nad odhodki (nizka raven obrestnih mer), je treba izkoristiti vse druge, še obstoječe možnosti, ki so lahko vir subvencij za ustvarjanje gospodarske osnove avtohtonih narodnih skupnosti. Možnost v tej smeri predstavlja bolj aktivna vloga sklada pri gospodarjenju s premoženjem v lasti sklada in s prostimi denarnimi sredstvi sklada. Predlog zakona zato določa način nalaganja prostih denarnih sredstev pri čemer se sledi načelom javnega financiranja in zagotavlja potrebna varnost naložb sklada. Prosta denarna sredstva, ki jih bo Sklad potreboval prej kot v enem letu, je dolžan nalagati pri upravljavcu sredstev sistema enotnega zakladniškega računa. Prosta denarna sredstva, potrebna za izvajanje spodbud v obdobju kasnejšem od enega leta, pa sme sklad nalagati v naslednje finančne instrumente:

– vrednostne papirje, ki jih je izdala Republika Slovenija, Banka Slovenija, država članica Evropske unije oziroma država članica OECD, mednarodna vladna finančna organizacija ali izdajatelj, za katerega jamči ena od teh oseb,

– depozite pri upravljavcu sredstev sistema enotnega zakladniškega računa,

– obveznice in delnice, s katerimi se trguje v prvi kotaciji na organiziranem trgu vrednostnih papirjev v Republiki Sloveniji, državi članici Evropske unije ali državi članici OECD,

– depozite v prvorazredni banki v Republiki Sloveniji, državi članici Evropske unije ali državi članici OECD,

– na podračunu pri Upravi Republike Slovenije za javna plačila.

Predlog zakona določa tudi druge omejitve, ki zagotavljajo varnost naloženih prostih sredstev sklada. Vrednost posamezne vrste naložb iz prejšnjega odstavka ne sme presegati naslednjih odstotkov od skupne vrednosti namenskega premoženja:

– naložbe v vrednostne papirje istega izdajatelja iz tretje alineje prejšnjega odstavka ne smejo skupno preseči 5% vrednosti namenskega premoženja,

– naložbe v depozite iz četrte alineje prejšnjega odstavka ne smejo preseči skupno 40% vrednosti namenskega premoženja, pri čemer naložbe pri posamezni banki ne smejo skupno presegati 10% vrednosti namenskega premoženja,

– naložbe na transakcijskih računih skupaj ne smejo presegati 3% namenskega premoženja.

K 8. členu:

Predlog za črtanje določbe, da se dogovori za razvoj regij pripravljajo za štiri leta, je povezan z lažjim izvajanjem postopkov, še posebej v primerih, ko so projekti iz dogovorov vezani na izvajanje kohezijske politike EU. Pripravo dogovorov za razvoj regij je treba uskladiti z načrti izvajanja operativnih programov evropske kohezijske politike in proračunskim načrtovanjem. 

Obdobje izvajanja je na eni strani smiselno prilagoditi nadrejenim dokumentom (predvsem programu državnih razvojnih prioritet in investicij, ki pa za sedanje programsko obdobje še ni bil pripravljen), na drugi pa vključenim projektom. Zato predlagamo prožno rešitev, da dogovor za razvoj regij velja do izteka obdobja trajanja vključenih projektov ali do nadomestitve z novim dogovorom za razvoj regij. Šteje se, da je projekt zaključen, ko so s strani države poravnane vse finančne obveznosti do projekta. Takšna rešitev predpostavlja tudi strinjanje razvojnega sveta regije. 
K 9. členu:

Med razvojnimi nalogami države, ki se v regiji opravljajo v javnem interesu, je zaradi spremembe vsebine programa razvoja podeželja v novem programskem obdobju treba v prvem odstavku preoblikovati zapis dejavnosti LEADER v »upravljanja lokalnih akcijskih skupin«. Poleg tega se med druge razvojne naloge, ki se v regiji opravljajo v javnem interesu, dodajajo:

– spodbujanje in razvoj podjetništva ter kulture inovativnosti, 

– izvajanje regijskih programov internacionalizacije gospodarstva in

– prostorsko planiranje na regionalni ravni.

V drugem odstavku se tam opredeljeni način izbire izvajalcev širi na vse razvojne naloge, ki se v regiji opravljajo v javnem interesu. Za izvedbo teh nalog se lahko izvede postopek javnega razpisa na podlagi katerega pristojni minister podeli javno pooblastilo izbrani pravni osebi, ki izkaže usposobljenost za opravljanje teh nalog, če ni z zakonom, ki ureja posamezno nalogo, določeno drugače.  Med merili javnega razpisa se upoštevajo izkušnje in usposobljenost za izvajanje nalog. Pooblaščena pravna oseba se vključi v regijsko razvojno mrežo. Za izvajanje posameznih predlaganih razvojnih nalog države iz 19. člena ZSRR-2 so pristojna:

· Ministrstvo za kmetijstvo, gozdarstvo in prehrano za dejavnost upravljanja lokalnih akcijskih skupin,

· Ministrstvo za delo, družino, socialne zadeve in enake možnosti za izvajanje regijske sheme kadrovskih štipendij,

· Ministrstvo za okolje in prostor za prostorsko planiranje na regionalni ravni in

· Ministrstvo za gospodarski razvoj in tehnologijo za izvajanje regijskih finančnih shem, spodbujanje in razvoj podjetništva ter kulture inovativnosti, promocijo regije in spodbujanje investicij v regiji ter izvajanje regijskih programov internacionalizacije gospodarstva.

Zaradi načela dostopnosti informacij se predlaga spletna objava »drugih podobnih regijskih dejavnosti, shem in projektov po odločitvi vsebinsko pristojnega ministrstva« (zadnja alineja prvega odstavka 19. člena ZSRR-2) in izvajalcev vseh razvojnih nalog države, ki se v regiji opravljajo v javnem interesu, 

K 10. členu:

V prvem odstavku predlog zakona odpravlja nejasnosti glede izbire RRA. Pri izvajanju zakona je namreč nastalo vprašanje, kako naj svet regije, ki ni pravna oseba, vodi postopek izbire RRA, oziroma katera občina naj postopek vodi. Predlaga se, da izbere RRA svet regije za programsko obdobje, in sicer z javnim razpisom, ki ga vodi občina, iz katere je predsednik sveta regije, razen, če svet regije določi drugo občino. Pri izvedbi javnega razpisa se upoštevajo pogoji, ki jih za RRA določa zakon, in merila, ki dajejo prednost institucijam z višjim deležem javnega vpliva, daljšim stažem na področju spodbujanja razvoja in boljšimi referencami pri pripravi regijskih projektov. Besedilo javnega razpisa pred objavo potrdi svet regije. Občina je upravičena do povračila stroškov vodenja javnega razpisa iz državnega proračuna. Ker gre za relativno majhen obseg stroškov, je smiselno, da se ti v celoti pokrijejo iz državnega proračuna.

Pri dosedanjem izvajanju regionalne politike se je kot problematična izkazala določba, ki je bila uvedena z ZSRR-2A, da znotraj javnega deleža nobena od občin ne sme imeti več kot tretjinskega ustanoviteljskega deleža v RRA. V petih razvojnih regijah (Osrednjeslovenski, Jugovzhodni Sloveniji, Pomurski, Podravski in Obalno-kraški) svetom regij v prehodnem obdobju, ki se izteče 28. 7. 2016, doslej ni uspelo uskladiti lastniške strukture RRA tako, da bi zadostile temu pogoju. Razlogi so objektivni in povezani z velikim številom občin v teh regijah. Lastniško preoblikovanje zahteva soglasje vseh občin ustanoviteljic, kar je v razvojnih regijah z več deset občinami povezano z velikimi administrativnimi bremeni. V primeru podravske regije, kjer še niso razčiščena premoženjska razmerja MO Maribor s primestnimi občinami, ki so nastale iz nekdanje enotne občine Maribor, se je ta naloga izkazala kot še posebej zahtevna. S črtanjem določbe o razpršenem deležu občin znotraj javnega deleža bi se navedene regije izognile obsežnim administrativnim postopkom z zelo negotovim izidom. Črtanje te določbe ne bi bistveno vplivalo na sistem izvajanja regionalne politike. Za izvajanje najpomembnejših splošnih razvojnih nalog v regiji je med drugim potrebno tudi soglasje sveta regije, ki ga sestavljajo župani vseh občin v regiji, s čimer je zagotovljena enakomerna zastopanost vseh delov razvojne regije pri delu RRA.

Na podlagi predlagane spremembe bodo še vedno možne vse sedanje situacije z razpršenimi deleži občin znotraj javnega deleža. Prav tako pa bo možno, da se obstoječi prevladujoči deleži ene same ali dveh občin razpršijo med večje število občin.

Predlog za spremembo člena odpravlja tudi terminološko nejasnost izraza »pravne osebe v večinski javni lasti«, ki ga zamenjuje z ustreznejšim izrazim »pravna oseba z večinskim javnim vplivom na podlagi večinskega deleža vpisanega kapitala ali ustanoviteljskega deleža«. Glede na dosedanjo ureditev torej ne gre za spremembo, ampak za ustreznejši zapis, ki zajema vse možne situacije. Da v praksi ne bi prihajalo do dvoma pri uporabi termina »pravna oseba z večinskim javnim vplivom«, smo za okrajšavo definicije pravne osebe z večinskim javnim vplivom v predlogu zakona uporabili dosedanji uveljavljen izraz »(v nadaljnjem besedilu: pravna oseba v večinski javni lasti)«.

V šestem odstavku se razrešuje položaj, ko je treba RRA izbrisati iz evidence RRA, ker več ne izpolnjuje pogojev za vpis in ne le zaradi nezakonitega delovanja, kot določa sedaj veljavni člen. Razrešuje se tudi položaj, ko iz kakršnegakoli razloga RRA ne more več opravljati nalog po zakonu. Do izbire nove RRA opravlja naloge podpore pri delovanju sveta in sveta regije in nujno potrebne naloge s področja regionalnega razvoja občina, katere predstavnik je predsednik sveta regije, razen, če svet regije določi drugo občino. Pri tej nalogi gre predvsem za sklicevanje sej obeh organov regije za čas do imenovanja nove RRA. Občina je upravičena do povračila stroškov opravljanja teh nalog iz državnega proračuna. Ker gre za relativno majhen obseg stroškov, je smiselno, da se ti v celoti pokrijejo iz državnega proračuna.
Predlaga se črtanje določbe, da minister, pristojen za regionalni razvoj, s pravilnikom določi obvezne sestavine akta o ustanovitvi RRA. O pripravi Pravilnika o RRA (Uradni list RS, št. 59/15) je bilo ugotovljeno, da ni ustreznih vsebin, ki bi jih bilo treba določiti kot obvezne sestavine akta o ustanovitvi RRA. Določba je bila smiselna v različici ZSRR-2, ko je bila RRA opredeljena kot javni zavod in ni bila črtana ob sprejemanju ZSRR-2A, ki je uvedel različne pravne oblike RRA. 

K 11. členu:

V prvem odstavku 21. člena se predlaga podrobnejša določitev, da se pri financiranju splošnih razvojnih nalog zakonsko določeno razmerje med državo in občinami zagotavlja »na letni ravni«. Odpravlja se tudi pomanjkljivost, ko za financiranje splošnih razvojnih nalog ni bila podana ustrezna podlaga za podrobnejšo določitev meril s pravilnikom. Pri financiranju splošnih razvojnih nalog se predlaga, da se upošteva število upravičenih zaposlenih na splošnih razvojnih nalogah  na regionalni ravni, ki ga določi minister, pristojen za regionalni razvoj. Pri tem upošteva število prebivalcev in število občin v regiji. V tem delu se dosedanja ureditev, ki je določena s Pravilnikom o regionalnih razvojnih agencijah, ne spreminja. Navedeni pravilnik že sedaj določa število upravičenih zaposlenih, ki je odvisno od števila prebivalcev v regiji in števila občin v regiji.

Z zamenjavo besedila »Osebe javnega prava« z besedama »Pravne osebe« v drugem odstavku 21. člena je treba odpraviti napako, ki ni bila odpravljena z ZSRR-2A, ko je ta za RRA črtal obvezni status osebe javnega prava.

K 12. členu:

Sprememba je potrebna, ker se v novem programskem obdobju sredstva za projekte iz dogovorov za razvoj regij zagotavljajo v finančnih načrtih različnih ministrstev. Poleg tega je treba upoštevati upravičenost v okviru vseh razvojnih politik in ne le v okviru kohezijske politike EU. 

K 13. členu:

V prvem odstavku 24. člena se predlaga dopolnitev meril za določitev občin, ki se uvrščajo v obmejna problemska območja, in sicer naj bi se uvrstile med obmejna problemska območja tudi občine, ki imajo koeficient razvitosti občin po Zakonu o financiranju občin manjši od 0,90, če mejijo na obmejne občine ali občine, ki neposredno mejijo na obmejne občine. Sprememba se predlaga zaradi nelogičnosti na seznamu, iz katerega so izpadle nekatere najmanj razvite občine, ki pa se dotikajo dosedanjih obmejnih problemskih območij. Glede na sedanje podatke bi sprememba povzročila uvrstitev dveh dodatnih občin na seznam (Gornji grad in Makole).

Zaradi sprememb in dopolnitev Zakona o razvojni podpori Pomurski regiji v obdobju 2010–2015 (ZRPPR1015-A) bi lahko sprejeto podaljšanje obdobja izvajanja ZRPPR1015-A za dve leti, pomenilo dvojno upravičenost Pomurske razvojne regije do regionalnih spodbud (po posebnem pomurskem zakonu in sistemskem Zakonu o spodbujanju skladnega regionalnega razvoja). Zato je treba ustrezno spremeniti peti odstavek 24. člena tako, da se uporabi splošnejša dikcija, ki za iste razvojne spodbude izključuje dvojno financiranje po ZSRR-2 in ZRPPR1015 ter ZRPPR1015-A. Predlaga se določba, da do finančnih spodbud iz tega člena ni upravičeno obmejno problemsko območje, ki prejema razvojno pomoč v obliki enakih regionalnih spodbud po ZRPPR1015 in ZRPPR1015-A ali na podlagi dodatnih začasnih ukrepov razvojne podpore za problemska območja z visoko brezposelnostjo.

Ker so bila sredstva za izvajanje ukrepov razvojne pomoči Posočju z Zakonom o popotresni obnovi objektov in spodbujanju razvoja v Posočju zagotovljena le do leta 2013, se za posoški razvojni zakon izključitev dvojne upravičenosti ne predlaga ampak se v tem delu besedilo črta. 

K 14. členu:

Z enako utemeljitvijo, kot je dani v obrazložitvi sprememb k 13. členu, se predlaga sprememba sedmega odstavka 25. člena tako, da se za problemsko območje z visoko brezposelnostjo ne more določiti območje, ki sočasno prejema razvojno pomoč po Zakonu o razvojni podpori Pomurski regiji. 
Z izvajanjem ZRPPR1015 in ZRPPR1015-A je povezana tudi predlagana določba novega osmega odstavka. Pri izvajanju tega zakona je nastopil problem, ker pri izvajanju programa razvoja podeželja in evropske kohezijske politike območje Pomurske razvojne regije po ZRPPR1015 in ZRPPR1015-A  pri izvajanju ukrepov razvojne podpore ni povsem izenačeno s problemskimi območji z visoko brezposelnostjo po ZSRR-2. Glede na to, da ni nikakršnih vsebinskih razlogov, da glede pravic po dveh razvojnih zakonih območji ne bi bili izenačeni, predlagamo, da se to reši z določbo v ZSRR-2B. V okviru razvojnih politik se območje, ki prejema razvojno pomoč po ZRPPR1015 in ZRPPR1015-A, obravnava enako kot problemsko območje z visoko brezposelnostjo po ZSRR-2. S tem se zagotovi enaka obravnava problemskih območij v okviru razvojnih politik.  Brez te spremembe bi Pomurje, kot regija z največjo brezposelnostjo, v novi finančni perspektivi 2014–2020 do določenih ukrepov sploh ne bilo upravičeno.
Sprememba petega odstavka je potrebna zaradi sprejema novega programa razvoja podeželja v novem programskem obdobju. Sredstva za problemska območja z visoko brezposelnostjo se bodo dodeljevala v okviru dejavnosti lokalnih akcijskih skupin, ki bodo izvajale strategije lokalnega razvoja.

S spremembo šestega odstavka se med izvajalce instrumentov programa spodbujanja konkurenčnosti na problemskih območjih z visoko brezposelnostjo dodajajo institucije, ki v regiji že opravljajo razvojne naloge države. Vključitev teh izvajalcev nalog je mogoča le v primeru, če gre za enake instrumente, zato ne bi bilo racionalno, da jih izvajajo različne institucije.

K 15. členu:

Ker je izvajanje 26. člena ZSRR-2 pokazalo, da za uspešno izvajanje ni potreben poseben podzakonski akt se predlaga črtanje te določbe. Na tej zakonski podlagi ni bil izdan noben podzakonski akt.

V 29. členu ZSRR-2 je dovolj podrobno določen postopek neodplačnega prenosa državnega premoženja predvsem pa že določa vsebino predmetne pogodbe, med drugim določa, da pogodba vsebuje natančne opis razvojnega programa, v katerega se vlaga premoženje, in dinamiko izvajanja tega programa. Od občine se zahteva zelo podroben in natančen opis razvojnega namena in občina natančno opiše vse dejavnosti, ki se bodo izvajale na predmetnem premoženju, prav tako pa zelo jasno navede vsa dela ki jih bo občina realizirala v zvezi svojim opisom razvojnega namena. Ta zaveza  se vnese v pogodbo, RS pa ima v zvezi s tem, v primeru kršenja določil pogodbe, torej če občina ne doseže ali ne realizira svojega razvojnega namena, do občine pravico, da uveljavlja pogodbeno kazen in da uveljavlja pravico povratnega odkupa.

V zadnjih letih (od imenovanja tri članske strokovne komisije za presojo postopkov brezplačnega prenosa državnega premoženja dne 12.9.2012) je bilo realiziranih 30 tovrstnih primerov, od tega v letu 2015 10  primerov.

Glede na natančna določila same pogodbe, predvsem pa glede na natančne opise razvojnih namenov, postopki potekajo tekoče, pogodbene obveznosti posameznih občin so jasne, ministrstvo, pristojno za regionalni razvoj, pa je dolžno realizacijo posameznih primerov nadzirati.

K 16. členu:

Zaradi spreminjanja uredbe EU, ki ureja dodeljevanje državnih pomoči (Uredba Komisije (EU) št. 651/2014 z dne 17. junija 2014) je treba opredelitev »prikrajšanega delavca«  iz drugega odstavka 27. člena nadomestiti s sklicem na ustrezno uredbo EU, ki ureja opredelitev prikrajšanega delavca in upravičenost do spodbude. Zaradi sklicev na črtane alineje drugega odstavka je treba ustrezno prilagoditi tudi besedilo tretjega in četrtega odstavka.

V sedmem odstavku je treba iz enakega razloga pri omejitvah glede upravičenih sektorjev nadomestiti sedanja sklica s splošnejšima sklicema na zakon, ki ureja reševanje in prestrukturiranje podjetij, in na ustrezno uredbo EU. Treba je tudi vključiti dodatne omejitve, ki izhajajo iz dopolnjene uredbe EU. 

K 17. členu:

V drugem odstavku 28. člena je treba navedbo uredbe EU uskladiti z novejšo objavo. 

V četrtem in desetem odstavku je treba iz enakega razloga pri omejitvah glede upravičenih sektorjev nadomestiti sedanja sklica s splošnejšima sklicema na zakon, ki določa ureja reševanje in prestrukturiranje podjetij in na ustrezno uredbo EU. Treba je tudi vključiti dodatne omejitve, ki izhajajo iz dopolnjene uredbe EU. 

K 18. členu:

Za izvajanje nujnih ukrepov regionalne politike je ZSRR-2 določil, da Vlada RS podrobneje uredi to področje z uredbo o dodeljevanju regionalnih pomoči. Vlada RS je sprejela Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14). Ob sprejemanju uredbe se je pokazalo, da bi bilo treba nekatere določbe, ki zadevajo postopek dodeljevanja teh pomoči, urediti že v zakonu, saj gre za zakonsko vsebino. Zato se predlaga dopolnitev 30. člena z določitvijo ustreznega postopka dodeljevanja pomoči v primeru, ko pomoč dodeljuje ministrstvo, pristojno za regionalni razvoj, (predlagani novi drugi do deveti odstavek), in v primeru, ko nujne ukrepe regionalne politike izvaja Javni sklad RS za regionalni razvoj in razvoj podeželja (dosedanji drugi odstavek, ki postane deseti odstavek, novi enajsti do petnajsti odstavek ter dosedanji tretji odstavek, ki postane šestnajsti odstavek). Če gre za državno pomoč podjetju, je glede vrste upravičenih stroškov (stroški tekočega poslovanja podjetij) mogoča le uporaba sheme »de minimis«.

V okviru predlaganega postopka se nujni ukrep regionalne politike sprejme po prostem preudarku ministrstva, pristojnega za regionalni razvoj. Presoja organa se opravi šele, ko so predhodno izvedeni vsi postopki in izpolnjeni vsi pogoji, ki jih določa predlog zakona. Meje diskrecije so omejene na presojo (vsak primer se obravnava posebej na podlagi vloge), razpoložljivosti proračunskih sredstev in teže regionalnih problemov v konkretnem okolju v katerega projekt vstopa.
V okviru predlaganega postopka ima vlagatelj možnost upravnega spora. Možnost pritožbe ni dana, ker ne gre za dodeljevanje spodbud z javnim razpisom ampak se vsaka vloga obravnava individualno. Upoštevati je treba tudi določbe o prosti presoji ministrstva.

Glede na navedeno vsebinsko dopolnitev, se lahko četrti odstavek črta.

K 19. členu:

Vlada RS je za izvajanje 31. člena sprejela Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14) v kateri je določila pogoje za dodeljevanje državnih pomoči, v skladu z Uredbo Komisije (EU) št. 651/2014 z dne 17. junija 2014. Ob sprejemanju te uredbe se je pokazalo, da bi bilo treba nekatere določbe, ki zadevajo postopek dodeljevanja regionalnih pomoči na podlagi neposredne vloge, urediti v zakonu, saj gre za zakonsko vsebino. Zato se predlaga dopolnitev 31. člena z določitvijo ustreznega postopka dodeljevanja pomoči. 

Pravila EU dopuščajo, da se regionalna državna pomoč lahko dodeli tudi brez javnega razpisa na podlagi vloge oziroma z neposredno pogodbo. Ta možnost je po predlogu zakona dana, če so izpolnjeni pogoji po Uredbi 651/2014/EU in je vrednost projekta več kot dva milijona evrov. Vrednost je določena izkustveno na podlagi preteklih dodelitev na javnih razpisih tako, da je možnost neposredne pogodbe omejena na največje regijske projekte. Poleg tega mora projekt, ki bo neposredno podprt na tak način, bistveno prispevati k regionalnemu razvoju prek ustvarjenih ali ohranjenih delovnih mest. Možnost dodelitve sredstev na podlagi neposredne pogodbe je dana tudi v primeru, ko je projekt del posebnega razvojnega programa, ki ga je sprejela Vlada RS. 

Vlogo za dodelitev regionalne državne pomoči vloži vlagatelj pri ministrstvu. Obravnava jo komisija, ki presoja vsebino vloge z vidika izpolnjevanja zakonskih meril. Če gre za finančno spodbudo podjetju mora vloga zagotavljati tudi skladnost z regionalno shemo državnih pomoči. Uporaba te sheme je določena v Uredbi 651/2014/EU. Komisija zaključi delo s pripravo mnenja. 

Po pozitivnem mnenju komisije lahko državni organ na predlog vlagatelja izda potrdilo, da projekt iz vloge izpolnjuje pogoje in merila zakona. Ta možnost je pomembna, ker se po Uredbi 651/2014/EU od izdaje takšnega potrdila dalje uveljavljajo upravičeni stroški. Seveda pa takšno potrdilo ne pomeni dodelitve regionalne državne pomoči. Pomoč se dodeli oziroma ne dodeli z odločbo po izpolnitvi vseh pogojev za financiranje iz sredstev državnega proračuna. Zoper to odločbo glede dodelitve finančne spodbude ni pritožbe, kar je smiselno, saj ne gre za dodelitev z javnim razpisom.

V okviru predlaganega postopka se državna regionalna pomoč dodeli po prostem preudarku pristojnega državnega organa. Presoja organa se opravi šele, ko so predhodno izvedeni vsi postopki in izpolnjeni vsi pogoji, ki jih določa predlog zakona. Meje diskrecije so omejene na presojo (vsak primer se obravnava posebej na podlagi vloge), razpoložljivosti proračunskih sredstev in teže regionalnih problemov v konkretnem okolju v katerega projekt vstopa.
V okviru predlaganega postopka ima vlagatelj možnost upravnega spora. Možnost pritožbe ni dana, ker ne gre za dodeljevanje spodbud z javnim razpisom ampak se vsaka vloga obravnava individualno. Upoštevati je treba tudi določbe o prosti presoji ministrstva.

K 20. členu:

Za izvedbo 5. člena tega zakona, ki spreminja 10. člen ZSRR-2 je potrebna prehodna določba, ki nalaga Vladi RS, da najpozneje v šestih mesecih po uveljavitvi tega zakona uskladi z zakonom ustanovitveni akt Javnega sklada Republike Slovenije za regionalni razvoj in razvoj podeželja.

Za izvedbo 15. do 18. člena tega zakona, ki spreminjajo 27., 28., 30. in 31. člen ZSRR-2 je potrebna prehodna določba, ki nalaga Vladi RS, da najpozneje v treh mesecih po uveljavitvi tega zakona uskladi z zakonom Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14).

K 21. členu:

ZSRR-2A (Uradni list RS, št. 57/12) je določil, da Javni sklad RS za regionalni razvoj in razvoj podeželja nadaljuje z delom na podlagi ZSRR-2 vse dotlej, dokler mu ne bo pripojen Javni sklad RS za podjetništvo. Na podlagi razlag naj bi ta dikcija pomenila, da sklad do omenjene pripojitve nadaljuje z vsem tistim delom, ki ima podlago v pristojnostih oziroma nalogah, ki jih skladu dajejo določbe ZSRR-2, ne sme pa sklad do pripojitve delovati na podlagi pristojnosti in nalog, ki jih je na novo opredelil ZSRR-2A. To pomeni, da sklad ne more izvajati tistih dejavnosti iz 6. člena ZSRR-2A, ki so mu bila s tem členom določena na novo. 

Ker pripojitev Slovenskega podjetniškega sklada še ni bila izvedena, gre pa za naloge, ki jih je treba opravljati, se predlaga, da se 17. člen ZSRR-2A črta.

K 22. členu:

Predlagatelj zakona sicer ni utemeljil oziroma predvidel nujnega postopka, je pa predlog zakona treba čim prej uveljaviti. Rok za uveljavitev prehodne določbe ZSRR-2, da znotraj javnega deleža nobena od občin ne sme imeti več kot tretjinskega ustanoviteljskega deleža v regionalni razvojni agenciji izteče 28. 7. 2016. Predlagatelj ocenjuje, da v petih razvojnih regijah (Osrednjeslovenski, Jugovzhodni Sloveniji, Podravski, Obalno-kraški in Pomurski) svetom regij ne bo uspelo preoblikovati lastniške strukture RRA. Z uveljavitvijo ZSRR-2B do tega roka bi se izognili posledicam, ki bodo nastopile po izteku prehodnega obdobja 28. 7. 2016. Takrat bodo regionalne razvojne agencije v navedenih regijah črtane iz evidence regionalnih razvojnih agencij kar bo imelo težko popravljive posledice za razvoj v teh regij. Zato se predlaga začetek veljavnosti predloga zakona naslednji dan po objavi v Uradnem listu Republike Slovenije. 

IV. BESEDILO ČLENOV, KI SE SPREMINJAJO

6. člen

(razvojna regija)
(1) Temeljna funkcionalna teritorialna enota za načrtovanje regionalne politike in izvajanje nalog regionalnega razvoja je razvojna regija (v nadaljnjem besedilu: regija), ki jo v enovito zaključeno prostorsko celoto združujejo poselitveni, gospodarski, infrastrukturni in naravni sistemi ter na kateri je mogoče zagotoviti interesno sodelovanje razvojnih partnerjev. 

(2) Regija obsega občine, ki so vključene v teritorialno enoto NUTS 3 v okviru statistične teritorialne členitve Republike Slovenije, določene z Uredbo Evropskega parlamenta in Sveta (ES) št. 1888/2005 z dne 26. oktobra 2005 o spremembah Uredbe (ES) št. 1059/2003 o oblikovanju skupne klasifikacije statističnih teritorialnih enot (NUTS) zaradi pristopa Češke, Estonije, Cipra, Latvije, Litve, Madžarske, Malte, Slovenije in Slovaške k Evropski uniji (UL L, št. 309, z dne 25. 11. 2005, str. 1). 

(3) Ne glede na prejšnji odstavek lahko najmanj eno leto pred začetkom novega programskega obdobja mejna občina v regiji prestopi v sosednjo regijo, če s tem soglaša večina občin z večino prebivalstva regije, v katero občina prestopa. Za prestop mejne občine čez mejo kohezijske regije, ki se lahko opravi najmanj štiri leta pred začetkom programskega obdobja, je poleg soglasja večine občin z večino prebivalstva sosednje regije, v katero občina prestopa, potrebno tudi soglasje ministra, pristojnega za regionalni razvoj (v nadaljnjem besedilu: minister).

6. a člen

(kohezijska regija)

(1) Za izvajanje kohezijske politike EU in opravljanje drugih skupnih nalog, povezanih z razvojem, ki jih sporazumno določijo občine in država, se razvojne regije povezujejo v kohezijske regije. 

(2) Kohezijske regije se ujemajo z enotami na ravni NUTS 2, te pa so določene po postopku iz Uredbe Evropskega parlamenta in Sveta (ES) št. 1888/2005 z dne 26. oktobra 2005 o spremembi Uredbe (ES) št. 1059/2003 o oblikovanju skupne klasifikacije statističnih teritorialnih enot (NUTS) zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške k Evropski uniji (UL L št. 309 z dne 25. 11. 2005, str. 1), ki je bila zadnjič spremenjena z Uredbo Komisije (EU) št. 31/2011 z dne 17. januarja 2011 o spremembi prilog k Uredbi (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) (UL L št. 13 z dne 18. 1. 2011, str. 3). 

(3) Organ odločanja kohezijske regije je razvojni svet kohezijske regije. 

(4) Vsaka regija v kohezijski regiji ima v razvojnem svetu kohezijske regije pet predstavnikov, ki jih imenuje svet regije iz 10. a člena tega zakona. 

(5) Razvojni svet kohezijske regije sodeluje pri sprejemanju odločitev in daje predhodno soglasje o vsebini in izvajanju programov EU, ki vplivajo na razvoj kohezijske regije ter opravlja druge naloge, povezane z razvojem, ki jih sporazumno določijo občine in država. Strokovne in administrativno-tehnične naloge za razvojni svet kohezijske regije opravlja državni organ, pristojen za regionalno politiko. 

(6) Pri izvajanju programov EU ali njihovih delov, ki se izvajajo samo v okviru ene oziroma druge kohezijske regije, se funkcija upravljanja praviloma prenese na enoto državnega organa, pristojnega za regionalno politiko, v kohezijski regiji. 

(7) Vlada z uredbo določi način delovanja razvojnega sveta kohezijske regije.

7. člen

(določanje strategije)
(1) Vlada Republike Slovenije (v nadaljnjem besedilu: vlada) s strategijo razvoja Slovenije in državnim strateškim prostorskim aktom določi cilje in usmeritve za pripravo regionalnih razvojnih programov. 

(2) S programom državnih razvojnih prioritet in investicij vlada podrobneje opredeli, z vidika spodbujanja skladnega regionalnega razvoja, programe in instrumente regionalne politike.

9. člen

(državni organ, pristojen za regionalno politiko)
Državni organ, pristojen za regionalno politiko (v nadaljnjem besedilu: služba), je pristojen za opravljanje naslednjih strokovnih in upravnih nalog na področju regionalnega razvoja: 

– skrb za izvajanje tega zakona in zagotavljanje strokovne pomoči regionalnim razvojnim agencijam (v nadaljnjem besedilu: RRA), 

– vodenje regionalne politike, 

– usklajevanje predlogov dogovorov za razvoj posameznih regij, predlaganje odločitev vladi iz njene pristojnosti in vodenje teritorialnega razvojnega dialoga, 

– dodeljevanje finančnih spodbud v okviru izvajanja programov spodbujanja skladnega regionalnega razvoja s svojega delovnega področja, 

– vodenje evidence RRA, 

– zagotavljanje raziskovalnih podlag na področju regionalnega razvoja in skrb za prenos dobrih praks, 

– priprava predlogov odločitev, ki jih vlada sprejema za uresničevanje ustanoviteljskih pravic Republike Slovenije v Javnem skladu, namenjenem spodbujanju skladnega regionalnega razvoja in razvoja podeželja,

– obdelava podatkov o državnih razvojnih spodbudah v regijah in vzpostavitev ter vzdrževanje informacijskega sistema za regionalni razvoj, 

– opravljanje drugih nalog v skladu z zakonom.

10. člen

(Javni sklad, namenjen spodbujanju skladnega regionalnega razvoja in razvoja podeželja)
(1) Javni sklad, namenjen spodbujanju skladnega regionalnega razvoja in razvoja podeželja, (v nadaljnjem besedilu: sklad) lahko na podlagi pogodb z neposrednimi proračunskimi uporabniki dodeljuje in posreduje finančne spodbude iz njihove pristojnosti. Sklad dodeljuje in posreduje finančne spodbude iz svojega namenskega premoženja in sredstev državnega proračuna po postopku dodelitve sredstev, določenem v zakonu, ki ureja podporno okolje za podjetništvo.

»(2) Sklad lahko ustanavlja kapitalske družbe in vlaga kapital v druge pravne osebe na podlagi pisnega soglasja ustanovitelja. Skupni obseg zadolženosti sklada ne sme preseči enainpolkratnik kapitala sklada. Sklad zaključi izterjavo kredita, ko je vsota poplačil dolžnika večja ali enaka vsoti glavnice, pogodbenih obresti in morebitnih stroškov izterjave, če je izvedel postopek prisilne izterjave dolga, v katerem je neuspešno izvedel dejanje izterjave. Če je to za sklad gospodarno, lahko s svojimi dolžniki v soglasju z ministrom, pristojnim za finance, sklepa poravnave.«. 

 (3) Sklad vzpostavlja in izvaja regijske garancijske, mikro kreditne in druge podjetniške podporne sheme, ki se izvajajo na ravni celotne regije (v nadaljnjem besedilu: regijske finančne sheme). Na podlagi pogodbe med skladom in izvajalcem regijske finančne sheme, s katero se opredelijo pogoji financiranja, lahko sklad dodeli svoja sredstva v upravljanje izvajalcu regijske finančne sheme, ki ga izbere na javnem razpisu. Sklad ne more prenesti na izvajalca regijske finančne sheme sredstev, ki jih dobi v upravljanje. 

(4) Naloge iz prvega in tretjega odstavka tega člena sklad opravlja na podlagi javnega pooblastila.

11. člen

(razvojni svet regije)
(1) Razvojni svet regije (v nadaljnjem besedilu: svet) je organ usklajevanja razvojnih pobud in razvojnih interesov v regiji. 

 (2) Člani sveta so: 

· predstavniki občin, 

· predstavniki gospodarstva v regiji in 

· predstavniki nevladnih organizacij v regiji. 

Število predstavnikov občin v svetu mora biti enako številu predstavnikov gospodarstva. Število predstavnikov nevladnih organizacij ne sme biti večje od polovice in ne manjše od četrtine števila predstavnikov občin. Število članov sveta in sestavo določi svet regije z dvotretjinsko večino vseh članov. Vsakemu območju upravne enote v regiji je treba zagotoviti najmanj enega člana sveta. Kandidate za predstavnike občin se predlaga izmed izvoljenih občinskih funkcionarjev. Kandidate za predstavnike gospodarstva in nevladnih organizacij predlagajo njihovi organi oziroma organi zbornic in nevladnih organizacij, ki imajo sedež v regiji. Glasuje se za skupno listo, ki jo predlaga svet regije in je potrjena, če je zanjo glasovala večina občinskih svetov, ki predstavljajo večino prebivalk in prebivalcev vseh občin v regiji. Mandat sveta je enak programskemu obdobju. 

(3) Ne glede na določbe prejšnjega odstavka imenuje območno razvojno partnerstvo v regiji, v kateri je oblikovano, in narodna skupnost v regiji, v kateri živi, po enega dodatnega predstavnika v svet. 

(4) Svet se konstituira na prvi seji, na kateri je navzočih več kot polovica članov sveta. 

(5) Člani sveta na prvi seji izmed sebe izvolijo predsednika, ki predstavlja in zastopa svet.

12. člen

(naloge in delo sveta)
(1) Svet ima naslednje naloge: 

– vodi in usmerja pripravo regionalnega razvojnega programa in ga sprejme, 

– na področju regionalnega razvoja sodeluje z regijami drugih držav, 

– sklepa dogovore za razvoj regije, 

– sodeluje v teritorialnem razvojnem dialogu, 

– spremlja izvajanje regionalnega razvojnega programa in dogovorov za razvoj regije in 

– opravlja druge naloge v skladu s tem zakonom. 

(2) Svet sprejema odločitve na seji z večino glasov navzočih članov. Glasovi predstavnikov občin v svetu se štejejo dvojno. Svet veljavno odloča, če je na seji navzoča večina vseh članov sveta in večina članov sveta, predstavnikov občin. 

(3) Odločitev sveta o regionalnem razvojnem programu in dogovoru za razvoj regije mora naknadno potrditi svet regije, ki ga sestavljajo vsi župani v regiji in predsednik sveta samoupravne narodne skupnosti v regiji, kjer živita italijanska ali madžarska narodna skupnost. Delo sveta regije ureja poslovnik, ki ga sprejme svet regije z dvotretjinsko večino.

(4) Na sejo sveta se vabi predstavnik službe, ki nima pravice glasovanja. 

(5) Za pripravo predlogov odločitev v postopku priprave in izvajanja regionalnega razvojnega programa na prioritetnih področjih razvoja v regiji imenuje svet odbore, ki jih sestavljajo predstavniki regijske razvojne mreže, zunanji strokovnjaki, predstavniki občin, izpostav državnih organov in drugih institucij, ki delujejo v regiji in so pomembne za njen razvoj. Odbore sveta vodi RRA.

(6) Svet podrobneje uredi organizacijo in način svojega dela s poslovnikom. S poslovnikom se določi tudi način ugotavljanja in preprečevanja nasprotja interesov pri delu in pri odločanju sveta.

14. člen

(razvoj območij avtohtonih narodnih skupnosti in naselij romske skupnosti v Republiki Sloveniji)
(1) Pri pripravi regionalnih razvojnih programov, dogovorov za razvoj regij in ukrepov regionalne politike se upoštevajo specifične potrebe za razvoj območij, kjer živijo pripadniki avtohtonih narodnih skupnosti in romske skupnosti v Republiki Sloveniji. Država lahko samoupravne narodne skupnosti pooblasti za opravljanje določenih nalog s tega področja iz državne pristojnosti. 

(2) V državnem proračunu in finančnem načrtu sklada se določijo finančne spodbude za hitrejši razvoj območij, na katerih živita avtohtoni narodni skupnosti, in naselij, v katerih živi romska skupnost.
15. člen

(dogovor za razvoj regije)
(1) Regionalni razvojni program se uresničuje z dogovori za razvoj regije, ki jih služba in svet sklepata za obdobje štirih let. Dogovor za razvoj regije podpišeta predsednik sveta in minister. 

(2) Pri pripravi dogovora za razvoj regije se upošteva načelo skladnega razvoja vseh območij v regiji. 

(3) Dogovor za razvoj regije vključuje regijske projekte in sektorske projekte. 

(4) Dogovor za razvoj regije mora upoštevati usmeritve ter javnofinančne in časovne okvire za pripravo programskega proračuna države ter že sprejete proračune države in občin. 

(5) Regijske in sektorske projekte iz dogovora za razvoj regije uvrščajo pristojna ministrstva v načrt razvojnih programov državnega proračuna po postopku, določenem v predpisih, ki urejajo pripravo proračuna. Projekti iz dogovora se razvrščajo po prioriteti in izvajajo v skladu z razpoložljivimi proračunskimi sredstvi.

19. člen

(druge razvojne naloge države, ki se na regionalni ravni opravljajo v javnem interesu)
(1) V regiji se opravljajo v javnem interesu tudi naslednje razvojne naloge države: 

– izvajanje regijske finančne sheme, 

– izvajanje regijske sheme kadrovskih štipendij, 

– dejavnosti upravljanja lokalnih akcijskih skupin v okviru ukrepov Leader iz programov razvoja podeželja ter izvajanje promocije regije in investicij v regiji ter drugih podobnih regijskih dejavnosti, shem in projektov po odločitvi pristojnega ministrstva in ob soglasju službe. 

(2) Pristojni minister lahko za opravljanje nalog iz prve in druge alineje prejšnjega odstavka v skladu z zakonom, ki ureja posamezno nalogo, pooblasti pravno osebo, ki je del regijske razvojne mreže in izkaže usposobljenost za opravljanje teh nalog ter jo izbere na javnem razpisu.

20. člen

(regionalna razvojna agencija)
(1) Za opravljanje nalog iz 18. člena tega zakona izbere svet regije za programsko obdobje RRA po postopku v skladu z zakonom, ki ureja javno naročanje. Medsebojna razmerja med svetom regije in RRA se določijo s pogodbo.

(2) Kadar RRA na problemskih območjih z visoko brezposelnostjo iz prvega odstavka 25. člena tega zakona izvaja instrumente programa spodbujanja konkurenčnosti po šestem odstavku 25. člena tega zakona ali po Zakonu o razvojni podpori Pomurski regiji v obdobju 2010–2015 (Uradni list RS, št. 87/09) daje služba predhodno soglasje k izbiri RRA. 

(3) RRA mora izpolnjevati naslednje pogoje: 

– je v večinski javni lasti in z večinskim deležem občin znotraj javnega deleža, pri čemer nobena od občin ne sme imeti več kot tretjinskega ustanoviteljskega deleža,

– ima strokovno usposobljene kadre za opravljanje splošnih razvojnih nalog v regiji, 

– izkaže, da je del regijske razvojne mreže in pokriva območje celotne regije, 

– predloži strategijo izvajanja splošnih razvojnih nalog v regiji, 

– izkaže, da ima sklenjeno pogodbeno razmerje z območnim razvojnim partnerstvom o razdelitvi splošnih razvojnih nalog v regiji, če je v regiji oblikovano območno razvojno partnerstvo, 

– izkaže, da ima sklenjeno pogodbeno razmerje z drugimi pravnimi osebami v večinski javni lasti o razdelitvi splošnih razvojnih nalog v regiji, če na podlagi sklepa sveta skupno opravlja splošne razvojne naloge v regiji. 

(4) RRA se vpiše v evidenco RRA, ki jo vodi služba. 

(5) Kadar več pravnih oseb v večinski javni lasti na podlagi sklepa sveta skupno opravlja splošne razvojne naloge v regiji, lahko skupaj izpolnijo pogoje iz druge in tretje alinee tretjega odstavka tega člena. Naziv RRA uporablja nosilna institucija, odločbe o vpisu v evidenco pa izda služba za posamezen del vsem sodelujočim institucijam. 

(6) Nadzor nad opravljanjem nalog RRA izvajata svet regije in služba. Služba opravlja nadzor nad zakonitostjo, učinkovitostjo in uspešnostjo dela RRA ter izpolnjevanjem pogojev iz tretjega odstavka tega člena. O izsledkih svojih ugotovitev služba obvesti svet regije. Če služba ugotovi, da RRA opravlja naloge v neskladju z zakonom, jo opozori na nepravilnosti in določi rok za njihovo odpravo. Če RRA v določenem roku ne odpravi nepravilnosti, jo služba izbriše iz evidence RRA. 

(7) Izvoljeni funkcionar ne sme biti član oziroma opravljati dejavnosti v organu upravljanja, nadzora ali zastopanja v RRA 
(8) Minister s pravilnikom podrobneje določi način vodenja evidence RRA, minimalne pogoje za opravljanje nalog RRA, obvezne elemente akta o ustanovitvi RRA, obvezne elemente pogodbe o opravljanju nalog, način oblikovanja in delovanja območnega razvojnega partnerstva in regijske razvojne mreže merila in normative za financiranje splošnih razvojnih nalog v regiji ter splošne pogoje za opravljanje razvojnih nalog države v regiji.

21. člen

(financiranje razvojnih nalog v regiji)
(1) Naloge RRA iz 18. člena tega zakona se financirajo iz proračunov občin in državnega proračuna. Sofinanciranje iz državnega proračuna se določi s pogodbo, ki jo za programsko obdobje skleneta služba in RRA na podlagi ocene vrednosti splošnih razvojnih nalog na regionalni ravni v višini 60 odstotkov potrebnih sredstev. Plačilo po pogodbi se izvede glede na dejansko opravljeno delo. 

(2) Osebe javnega prava, ki skupno opravljajo posamezne splošne razvojne naloge iz 18. člena tega zakona, so sopodpisnice pogodbe iz prvega odstavka tega člena. 

(3) Financiranje izvajanja razvojnih nalog države iz 19. člena tega zakona se določi s pogodbo med izvajalcem in pristojnim ministrstvom, glede na dejansko opravljeno delo.

23. člen

(sofinanciranje regijskih projektov v skladu z dogovori za razvoj regij)
(1) Sredstva za sofinanciranje regijskih projektov v skladu z dogovori za razvoj regij se zagotovijo z državnim proračunom v skladu z javno finančnimi zmožnostmi in dogovorjenimi prioritetami v finančnem načrtu službe. 

(2) Pri zagotavljanju skupnega obsega sredstev za sofinanciranje regijskih projektov v posamezni regiji se upoštevajo upravičenost v okviru kohezijske politike EU, število prebivalstva in stopnja razvitosti regije. 

(3) Minister določi s pravilnikom za programsko obdobje seznam regij, razvrščenih po stopnji razvitosti. Pri tem razvrščanju se uporablja indeks njihove razvojne ogroženosti.
24. člen

(obmejna problemska območja)
(1) Obmejna problemska območja obsegajo obmejne občine in občine, ki neposredno mejijo na obmejne občine. Obmejne občine po tem zakonu so občine, v katerih več kakor 50 odstotkov prebivalcev živi v 10-kilometrskem obmejnem pasu in ki imajo primanjkljaj delovnih mest ter podpovprečno gostoto poselitve. Pri občinah, ki neposredno mejijo na obmejne občine, se kot merilo za vključitev v obmejna problemska območja upošteva več kot 45 minutna povprečna dostopnost do najbližjega priključka avtoceste ali hitre ceste ali visok delež površine vključene v območje Nature 2000. Vlada z uredbo natančneje določi merila za določitev obmejnih problemskih območij in seznam občin, ki izpolnjujejo ta merila. 

(2) Obmejna problemska območja so prednostna območja vseh razvojnih politik. Proračunski uporabniki upoštevajo obmejna problemska območja pri pripravi sektorskih programov in v razpisnih merilih javnih razpisov, ki jih izvajajo na območju cele države. Del finančnih sredstev namenijo za vlagatelje iz obmejnih problemskih območij ali določijo projektom iz teh območij dodatne točke pri izboru. 

(3) V okviru finančnih načrtov službe in sklada se za obmejna problemska območja pripravijo posebni ukrepi in sheme državnih pomoči na področjih: 

– priprave razvojnih projektov in krepitve razvojnega menedžmenta ter 

– ustvarjanja novih delovnih mest s spodbujanjem investicij podjetij. 

(4) V okviru politike razvoja podeželja se sredstva za izvajanje ukrepov za območja iz prvega odstavka tega člena dodelijo skladno z 12. členom Zakona o kmetijstvu (Uradni list RS, št. 45/08). 

(5) Do finančnih spodbud iz tega člena ni upravičeno obmejno problemsko območje, ki prejema razvojno pomoč v obliki enakih regionalnih spodbud po Zakonu o razvojni podpori Pomurski regiji v obdobju 2010–2015 (Uradni list RS, št. 87/09) ali Zakonu o popotresni obnovi objektov in spodbujanju razvoja v Posočju (Uradni list RS, št. 45/98, 67/98, 110/99, 59/01, 110/02 – ZGO in 86/04) ali na podlagi dodatnih začasnih ukrepov razvojne podpore za problemska območja z visoko brezposelnostjo.

25. člen

(dodatni začasni ukrepi razvojne podpore za problemska območja z visoko brezposelnostjo)
(1) Ne glede na 23. in 24. člen tega zakona lahko vlada sprejme dodatne začasne ukrepe razvojne podpore (v nadaljnjem besedilu: dodatni ukrepi) za problemsko območje z visoko brezposelnostjo, na katerem se zaradi notranjih strukturnih problemov ali zunanjih vplivov gospodarske razmere tako poslabšajo, da stopnja registrirane brezposelnosti doseže kritično mejo, pod pogojem, da z ukrepi razvojnih politik ni mogoče izboljšati gospodarskih razmer. Doseganje kritične meje ugotavlja služba na ravni upravnih enot. 

(2) Sočasno s sprejemom dodatnih ukrepov vlada določi obdobje in problemsko območje za njihovo izvajanje. Kot problemsko se praviloma določi območje, na katerem je že organizirano območno razvojno partnerstvo ali druga oblika teritorialne organiziranosti razvojnih partnerjev. Na problemskem območju mora živeti zadostno število prebivalcev. 

(3) Problemska območja z visoko brezposelnostjo so prednostna območja vseh razvojnih politik. Proračunski uporabniki pri pripravi sektorskih programov in v razpisnih merilih javnih razpisov, ki se izvajajo na območju cele države, upoštevajo problemska območja z visoko brezposelnostjo in namenijo del finančnih sredstev za vlagatelje iz teh območij ali na javnih razpisih določijo projektom iz teh območij dodatne točke pri izboru. 

(4) V okviru kohezijske politike se prednostna obravnava zagotavlja s strani organov upravljanja operativnih programov z neposredno potrditvijo projektov in s posebnimi merili v javnih razpisih za izbor projektov iz problemskih območij z visoko brezposelnostjo, v skladu s pravili kohezijske politike. Za izvedbo projektov so odgovorna pristojna ministrstva. 

(5) V okviru politike razvoja podeželja se dodeljujejo sredstva za izvajanje dodatnih ukrepov iz prvega odstavka tega člena skladno z 12. členom Zakona o kmetijstvu. 

(6) Za problemsko območje z visoko brezposelnostjo se v okviru dodatnih ukrepov pripravi program spodbujanja konkurenčnosti, ki se financira iz posebne proračunske postavke službe. Za pripravo in izvedbo programa spodbujanja konkurenčnosti je odgovorna služba. Instrumente programa spodbujanja konkurenčnosti izvajajo območno razvojno partnerstvo, RRA in služba, skladno s programom spodbujanja konkurenčnosti. 

(7) Do dodatnih ukrepov ni upravičeno problemsko območje z visoko brezposelnostjo, ki prejema razvojno pomoč po Zakonu o razvojni podpori Pomurski regiji v obdobju 2010–2015 ali Zakonu o popotresni obnovi objektov in spodbujanju razvoja v Posočju.

26. člen

(uredba o izvajanju ukrepov endogene regionalne politike)
Vlada z uredbo podrobneje predpiše: 

– pogoje, merila in postopek sofinanciranja regijskih projektov (23. člen), 

– stopnjo, pri kateri registrirana brezposelnost doseže kritično mejo (prvi odstavek 25. člena), 

– merila za ugotavljanje zadostnega števila prebivalcev na problemskem območju (drugi odstavek 25. člena), 

– pogoje, merila in postopek financiranja dodatnih ukrepov za problemska območja z visoko brezposelnostjo (25. člen) in 

– pogoje, merila in postopek za brezplačni prenos premoženja države iz 29. člena tega zakona.

27. člen

(spodbuda za zaposlovanje na problemskih območjih z visoko brezposelnostjo)
(1) Povračilo plačanih prispevkov delodajalca za socialno varnost (v nadaljnjem besedilu: spodbuda za zaposlovanje) lahko uveljavlja delodajalec ali delodajalka, ki ima sedež in dejansko izvaja dejavnost v problemskem območju z visoko brezposelnostjo ali, v primerih ko opravlja dejavnost, za katero ne obstaja registrski organ ali druga predpisana evidenca, stalno ali začasno prebivališče v problemskem območju z visoko brezposelnostjo ter tam dejansko izvaja dejavnost (v nadaljnjem besedilu: delodajalec). 

(2) Delavec, za katerega se lahko uveljavlja spodbuda za zaposlovanje, je brezposelna oseba, ki: 

– v preteklega pol leta ni imela redno plačane zaposlitve ali 

– nima dokončane višje srednje stopnje izobrazbe ali poklicnega usposabljanja ali 

– je starejša od 50 let ali 

– je pripadnik etnične manjšine ali 

– se šteje kot invalid v kvotnem sistemu zaposlovanja invalidov. 

(3) Delodajalcu, ki zaposli delavca iz prve do četrte alinee prejšnjega odstavka na problemskem območju z visoko brezposelnostjo, se za tega delavca, za obdobje enega leta, kot enkratna pomoč, povrnejo plačani prispevki delodajalca za socialno varnost iz proračuna Republike Slovenije. 

(4) Delodajalcu, ki zaposli delavca invalida iz pete alinee drugega odstavka tega člena na problemskem območju z visoko brezposelnostjo, se za tega delavca, za celotno obdobje, ko je delavec zaposlen, povrnejo plačani prispevki delodajalca za socialno varnost iz proračuna Republike Slovenije. 

(5) Spodbuda za zaposlovanje ni združljiva s subvencijo za zaposlitev, dodeljeno delodajalcu za namene spodbujanja zaposlovanja v okviru izvajanja ukrepov aktivne politike zaposlovanja za to osebo. 

(6) Spodbuda za zaposlovanje se lahko sešteva z eventualnimi drugimi pomočmi za namen spodbujanja zaposlovanja, vendar skupna vsota ne sme preseči najvišje dovoljene pomoči po pravilih državnih pomoči. 

(7) Do spodbude za zaposlovanje, skladno z Uredbo Komisije (ES) št. 800/2008 z dne 6. avgusta 2008 o razglasitvi nekaterih vrst pomoči za združljive s skupnim trgom z uporabo členov 87. in 88. Pogodbe (Uredba o splošnih skupinskih izjemah), UL L št. 214 z dne 9. 8. 2008, str. 3; v nadaljnjem besedilu: Uredba ES/800/2008), niso upravičeni delodajalci iz dejavnosti v sektorju premogovništva in družbe v težavah, kot jih opredeljujeta Zakon o pomoči za reševanje in prestrukturiranje gospodarskih družb v težavah (Uradni list RS, št. 44/07 – uradno prečiščeno besedilo) in Uredba ES/800/2008. 

(8) Vlada z uredbo podrobneje predpiše kriterije in pogoje ter način uveljavljanja spodbude za zaposlovanje.

28. člen

(davčna olajšava za zaposlovanje in investiranje na problemskih območjih z visoko brezposelnostjo)
(1) Do ustrezne ureditve vsebine davčne olajšave za zaposlovanje in investiranje na problemskih območjih z visoko brezposelnostjo v zakonih, ki urejata obdavčitev dohodkov pravnih in fizičnih oseb, se priznajo davčne olajšave, določene v tem členu tega zakona. 

(2) Delodajalec iz prvega odstavka 27. člena tega zakona, ki je hkrati zavezanec ali zavezanka (v nadaljevanju: zavezanec) po Zakonu o davku od dohodkov pravnih oseb (Uradni list RS, št. 117/06, 56/08, 76/08, 5/09, 96/09 in 43/10) in zavezanec po Zakonu o dohodnini (Uradni list RS, št. 117/06, 10/08, 78/08, 125/08, 20/09, 10/10, 13/10, 43/10 in 106/10), ki dosega dohodek iz dejavnosti, ki najmanj za dobo dvanajstih mesecev zaposli delavca iz drugega odstavka 27. člena tega zakona, lahko uveljavlja zmanjšanje davčne osnove za 70 odstotkov stroškov tega delavca (bruto plača in obvezni prispevki delodajalca za socialno varnost), vendar največ v višini davčne osnove in do maksimalno dovoljene višine po pravilih državnih pomoči. Zavezanec je upravičen do te spodbude pod pogoji, opredeljenimi v Uredbi ES/800/2008. Ta odstavek se ne uporablja za zavezanca, kateremu se davčna osnova ugotavlja v skladu s tretjim, četrtim, šestim in sedmim odstavkom 48. člena Zakona o dohodnini. 

(3) Spodbuda za zaposlovanje iz tretjega in četrtega odstavka 27. člena tega zakona in davčna olajšava za zaposlovanje iz prejšnjega odstavka se lahko seštevata, vendar njuna vsota, skupaj z eventualnimi drugimi pomočmi za namen spodbujanja zaposlovanja, ne sme preseči najvišje dovoljene pomoči po pravilih državnih pomoči. 

(4) Do davčne olajšave za zaposlovanje po tem členu, skladno z Uredbo ES/800/2008, niso upravičeni delodajalci iz dejavnosti v sektorju premogovništva in družbe v težavah, kot jih opredeljuje Zakon o pomoči za reševanje in prestrukturiranje gospodarskih družb v težavah in Uredba ES/800/2008. 

(5) Zavezanec lahko za investiranje v obdobju iz drugega odstavka 25. člena tega zakona uveljavlja zmanjšanje davčne osnove v višini 70 odstotkov investiranega zneska za nove začetne investicije v opremo in neopredmetena sredstva, razen v opremo in neopredmetena sredstva iz drugega in tretjega odstavka 55.a člena Zakona o davku od dohodkov pravnih oseb in iz drugega in tretjega odstavka 66.a člena Zakona o dohodnini, vendar le za investicije v problemskem območju z visoko brezposelnostjo in največ v višini davčne osnove in do maksimalno dovoljene višine po pravilih državnih pomoči. Ta odstavek se ne uporablja za zavezanca, kateremu se davčna osnova ugotavlja v skladu s tretjim, četrtim, šestim in sedmim odstavkom 48. člena Zakona o dohodnini. 

(6) Znižanje davčne osnove po prejšnjem odstavku se izključuje z znižanjem davčne osnove po 55.a členu Zakona o davku od dohodkov pravnih oseb in 66.a členu Zakona o dohodnini ter znižanje davčne osnove po prvem odstavku se izključuje z znižanjem davčne osnove po 55.b in 56. členu Zakona o davku od dohodkov pravnih oseb in 61.a in 62. členu Zakona o dohodnini. 

(7) Znižanje davčne osnove za investiranje v skladu s tem členom lahko uveljavlja tudi zavezanec, ki opremo pridobi na podlagi finančnega najema z obvezo nakupa sredstev po izteku pogodbe. 

(8) Zavezanec mora ohraniti investicijski projekt v problemskem območju z visoko brezposelnostjo in ne sme odsvojiti sredstva, za katera je uveljavil olajšavo za investiranje po tem členu, najmanj pet let po zaključku investicije, če gre za veliko podjetje in najmanj tri leta po zaključku investicije, če gre za srednje veliko ali malo podjetje. 

(9) Če zavezanec odsvoji ali prenese iz problemskega območja z visoko brezposelnostjo sredstvo, za katero je izkoristil davčno olajšavo za investiranje po tem členu, pred iztekom rokov iz prejšnjega odstavka, mora v davčnem obdobju, v katerem izvrši prenos ali odsvojitev, za znesek izkoriščene davčne olajšave povečati davčno osnovo. Za ugotavljanje odsvojitve ali prenosa se uporabljajo določbe osmega in devetega odstavka 55.a člena Zakona o davku od dohodkov pravnih oseb in sedmega odstavka 66.a člena Zakona o dohodnini. 

(10) Do olajšave za investiranje iz tega člena, skladno z Uredbo ES/800/2008, niso upravičeni zavezanci iz sektorjev premogovništva, jeklarstva, sintetičnih vlaken, pridelave kmetijskih proizvodov in ribištva ter družbe v težavah, kot jih opredeljuje Zakon o pomoči za reševanje in prestrukturiranje gospodarskih družb v težavah in Uredba ES/800/2008. 

(11) Za nove začetne investicije v opremo in neopredmetena sredstva po tem členu se ne šteje nakup prevozne opreme v sektorju transporta. 

(12) Zavezanec, ki želi izkoristiti olajšavo za investiranje iz tega člena, mora prispevati k investiciji lastna sredstva najmanj v višini 25 odstotkov vrednosti investicije. 

(13) Pomoč po tem členu se lahko sešteva z ukrepi za namen spodbujanja zaposlovanja, vendar le do najvišje dovoljene pomoči po pravilih državnih pomoči. 

(14) Vlada z uredbo podrobneje predpiše kriterije in pogoje ter način uveljavljanja davčne olajšave za zaposlovanje in investiranje iz tega člena.

29. člen

(prenos državnega premoženja v razvojne namene)
(1) Ne glede na določbe zakona, ki ureja stvarno premoženje države in občin, se lahko premičnine in nepremičnine države (v nadaljnjem besedilu: premoženje) s pogodbo brezplačno prenese v last občinam in javnim skladom, katerih ustanovitelj je občina, z namenom uporabe tega premoženja v razvojne namene. 

(2) Služba začne postopek brezplačnega prenosa premoženja občinam in javnim skladom (v nadaljnjem besedilu: prenos) na pobudo prejemnika, regionalne razvojne agencije, državnega organa, ki upravlja premoženje ali na lastno pobudo. V postopku prenosa služba preveri, ali bo premoženje uporabljeno v razvojne namene, ali upravljavec in prejemnik premoženja soglašata s prenosom ter ali je izpolnjen kriterij: 

– da bo prenos prispeval k ohranjanju ali ustvarjanju novih delovnih mest ali 

– da obstaja drug ugoden merljiv učinek prenosa na izboljšanje stanja okolja ali oskrbo prebivalstva ali gospodarstva občine z razvojno infrastrukturo. 

(3) Premoženje, ki je predmet prenosa, se prenese po ocenjeni vrednosti. Naročnik cenitve je upravljavec premoženja, stroške cenitve pa krije občina. Cenitev premoženja se ne opravi, če upravljavec premoženja iskustveno oceni, da je vrednost premoženja nižja od 5.000 eurov. 

 (4) Pogodba o prenosu mora vsebovati: 

– natančen opis premoženja, ki se prenaša, 

– navedbo občine, na katero se premoženje prenese, 

– navedbo, da gre za brezplačen prenos, 

– vrednost premoženja, ki je predmet prenosa, 

– navedbo namena prenosa, 

– natančne opis razvojnih namenov, v katere se vlaga premoženje, z dinamiko izvajanja, 

– opis, kako bo preneseno premoženje uporabljeno, 

– obveznost prejemnika, da na zahtevo službe poroča o uporabi premoženja, 

– klavzulo, da celotne stroške sklenitve pogodbe nosi občina, 

– določbo o obligacijsko pravni prepovedi odsvojitve nepremičnine vsaj za pet let z ustrezno pogodbeno kaznijo za primer kršitve, 

– intabulacijsko klavzulo, 

– zemljiškoknjižno dovolilo, s katerim si Republika Slovenija ob kršitvi pogodbe izgovori odkupno pravico, na podlagi katere lahko zahteva povratno prodajo nepremičnine za ceno, ki ne presega vlaganja v to nepremičnino, zmanjšano za amortizacijo. 

(5) Na predlog službe sprejme vlada sklep o prenosu in potrdi besedilo pogodbe o prenosu. 

(6) Postopek prenosa se konča z vpisom novo nastalega premoženjskega stanja v ustrezne uradne evidence ali registre ali pa z odločitvijo, da se ustavi. 

(7) Postopek prenosa se s sklepom ministra ustavi, če niso izpolnjeni pogoji iz drugega in petega odstavka tega člena. 

(8) Za nadzor in spremljanje izvajanja določil pogodbe o prenosu je odgovorna služba. 

(9) Služba vzpostavi in vodi evidenco o opravljenih prenosih ter o tem poroča vladi.

30. člen

(nujni ukrepi regionalne politike)
(1) Občinam, podjetjem in posameznikom se lahko dodeli finančna spodbuda kot nujni ukrep regionalne politike v posebnih nepredvidljivih okoliščinah, do katerih pride zaradi: 

– invalidnosti, daljše bolezni, ali smrti nosilca dejavnosti, če je prejemnik spodbude posameznik, 

– socialne ogroženosti prejemnika spodbude in članov njegove družine, če je prejemnik spodbude posameznik, 

– posledic naravnih in drugih nesreč ali izrednih dogodkov, ki jih ni bilo mogoče preprečiti in ki so nastale brez krivde prejemnika spodbude ter zaradi katerih je bila povzročena ali grozi hujša gospodarska škoda ali je začasno oteženo poslovanje ali pomembno zmanjšana vrednosti osnovnih sredstev, ali 

– izjemno negativnega delovanja trga, ki je prizadel širše geografsko območje ali panogo, v kateri opravlja dejavnost prejemnik spodbude. 

(2) Nujne ukrepe regionalne politike, ki jih izvaja sklad, predlaga direktor sklada in sprejme vlada. 

(3) Podatki, ki jih proračunski uporabnik potrebuje za izvajanje nujnih ukrepov regionalne politike, se zbirajo neposredno od posameznika in brezplačno ter avtomatsko iz uradnih zbirk, ki jih v Republiki Sloveniji vodijo za to pooblaščeni organi in organizacije, ter od upravljavcev zbirk osebnih podatkov. 

(4) Nujni ukrepi regionalne politike iz tega člena se izvajajo po pravilih za dodeljevanje regionalnih državnih pomoči za tekoče poslovanje podjetij, ki jih določi vlada z uredbo iz 31. člena tega zakona, upoštevaje določila Uredba ES/800/2008 in Smernic o regionalnih državnih pomočeh (UL C št. 54 z dne 4. 3. 2006, str. 13).

31. člen

(regionalne državne pomoči)
Kadar imajo ukrepi regionalne politike značaj državnih pomoči, se dodeljujejo v skladu s predpisi, ki urejajo dodeljevanje državnih pomoči. Vlada z uredbo določi merila in pogoje za dodeljevanje regionalnih državnih pomoči, upoštevaje določila politike te pomoči v EU.

Zakon o spremembah in dopolnitvah Zakon o spodbujanju skladnega regionalnega razvoja (Uradni list RS, št. 57/12)
17. člen

Javni sklad Republike Slovenije za regionalni razvoj in razvoj podeželja, ki je bil ustanovljen z Ustanovitvenim aktom Javnega sklada Republike Slovenije za regionalni razvoj in razvoj podeželja št. 01401-4/2009/7 z dne 23.7.2009 in št. 01401-4/2009/12 z dne 18. 1. 2012, do pripojitve Javnega sklada Republike Slovenije za podjetništvo nadaljuje z delom na podlagi Zakona o spodbujanju skladnega regionalnega razvoja (Uradni list RS, št. 20/11). 

